Azpidatziak era automatikoan sortzea lortu du Vicomtech-IK4 enpresak

Jatorrizko hizkuntzan zein itzulpen-hizkuntzan azpidatziak sortzeko balio du garatutako teknologiak (HBB4ALL europar proiektuaren barruan garatu dute).

Ahotsa era automatikoan ezagutu ahala, azpidatzi automatikoak sortzen ditu Vicomtech-IK4k garatutako teknologiak; hori bakarrik ez: itzulpen automatikoa ere egiten du. Era horretan, zuzeneko ikus-entzunezkoetan azpidatziak azkarrago eskaintzea lortu dute.

Proiektu-pilotua da oraingoz, baina HBB4ALL telebista digitalaren estandarretan sortutako multimedia-edukiei teknologia irisgarria aplikatzea lortu dute.

Garatutako teknologiak ikus-entzunezko edukiaren jatorrizko hizkuntzan zein itzulpen-hizkuntzan sortzen ditu azpidatziak eta edozein gailutan kontsumitzeko dago pentsatuta, Interneti lotutako telebistak barne.

Azpidatzien automatizazioak prozesua azkartzea ekarriko du. Izan ere, gaur egun azpidatziak sortzeko prozesuak hainbat urrats baititu: entzuten dena profesional batek errepikatzen du eta makinak bere ahotsa ezagutzen duenez, horretarako egokituta baitago, azpidatziak sortzen ditu; hau guztia, jakina, kontrolatutako ingurune baten egin beharra dago, makinak inolako soinu-interferentziarik izan ez dezan, besteak beste.

Oraingoz, ingelesez eta gazteleraz sortzen ditu azpidatziak. Baina, Vicomtech-IK4 enpresak aurretik garatutako SAVAS proiektuak darabilen ahots-ezagutzaileak beste hainbat hizkuntzekin ere lan egiten du: euskara, italiera, frantsesa, alemanera eta portugesa. Beraz, baliteke, teknologia ontzen duten heinean, euskarazko azpidatzi automatikoak izatera ere iristea.

Gehiago irakurri: @panoramaAV


Romoko Aurrezki Kutxa kaleko zati bat moztuko dute bihar materiala husteko lanak direla eta

Bihar, hilak 24, Itzubaltzeta / Romoko Aurrezki Kutxa kaleko tarte bat itxita egongo da Romo kultur etxeko obretan materiala husteko lanen ondorioz. Zirkulazioaren etetea 08:00etan hasiko da, Errekagane eta Kresaltzu kaleen arteko zatian, eta huste-lanak amaitzean zabalduko dute berriro kalea. Oinezkoentzat, ostera, bidea zabalik egongo da.


Larrinbeko etxebizitza batean gertatutako sutea istripua edo eragindakoa izan ote den ikertzen ari dira

Gabon zahar gauan lau aldiz atera behar izan ziren Aiarako Suhiltzaileak lan egiteko eta Larrinben jazotako sutea apropos piztu ote zuten ikertzen ari da Ertzaintza.

Gabon zahar gau bizia izan dute Aiarako Suhiltzaileek. Lau aldiz esku hartu behar izan dute eta, gainera, Larrinben gertatutako sutea istripua edo erasoa izan den argitzen ari da polizia.

Goizeko zortziak aldera suhiltzaileek Larrinbera jo behar izan dute, familia bakarreko etxebizitzak sua hartu baitu. Bertako bizilagunek topatu dituzte kalteak, etxera itzultzean. Suhiltzaileek adierazi dutenez, antza, suak ez du oxigeno nahikorik izan gehiago zabaltzeko -ez du leihorik hautsi, esaterako- eta, ondorioz, ez du eraikina txikitu.

Hala ere, kalteak egon dira hiru geletan. Aiarako Suhiltzaileek azaldu dute sua hiru puntu ezberdinetan hasi dela eta, horregatik, norbaitek eragin duen ikertzeari ekin dio Ertzaintzak. Berez, suhiltzaileek erantsi dute ez dituztela euren baliabideak erabili behar izan: ateak eta leihoak ireki dituzte lekua aireztatzeko eta sua pizten ez dela ziurtatu dute.

Palmondo bat suak hartu du Artziniegan

Una palmera se ha incendiado en Artziniega pic.twitter.com/hu9gRBvRDH — Arabako Foru Suhiltzaileak (@BomberosAraba) January 1, 2020

Esku hartze horrez gain, bi edukiontzitan -Laudion eta Luiaondon- sua itzali dute eta baita Artziniegako palmondo batean ere.

Luiando

Zaborontzi bat erre da

Se ha incendiado un contenedor de basura pic.twitter.com/kleRFxB9N2 — Arabako Foru Suhiltzaileak (@BomberosAraba) January 1, 2020


Haur eta gazteek karrozak aterako dituzte Areson inauterietako larunbatean

Beste hainbat berrikuntza ere izanen dira urtarrilaren 28tik 30erako ospakizunetan

Aurtengo inauteriak bertan direla eta, Aresoko gazteek egin dute lan puska programa osatzen. Lagun Artea elkartea arduratzen da inauteriez eta aurten berrikuntza ugari sartu dituzte inauteriak indartu eta herrikoiagoak egiteko asmoz.

Aurtengo inauteriak bertan direla eta, Aresoko gazteek egin dute lan puska programa osatzen. Lagun Artea elkartea arduratzen da inauteriez eta aurten berrikuntza ugari sartu dituzte inauteriak indartu eta herrikoiagoak egiteko asmoz.

Asteburu osoan ekitaldi anitzak prestatu dituzte, adin guztietako jendeari zuzenduak. Azken urteetan indarra galtzen joan da festa polit hau eta honi buelta emateko gogoz eta ilusioz agertu dira gazteak. Jendearen parte-hartzea bultzatu nahi dute, eta guztien artean festa ona ospatzea.

Nobedade asko

Berrikuntza nagusienetakoak igandeko banar lehiaketa eta bertso bazkaria izango dira. Lehenik banar txapelketa jokatuko da eta ondoren bazkarian jango dira banarrak. Bazkal osterako lau bertsolarien saioak borobilduko du mahai-ingurua. Haurrentzako ikuskizuna ere egongo da. Bestalde, larunbat arratsaldean karrozak aterako dira ume eta gazteen partetik, eta beste norbaitek ere egin nahi badu gonbita luzatu zaie. Azken berrikuntza, mus txapelketa herrikoia dugu, ostiral gauean jokatuko dena.


Euskaraz bizi nahi duen herria

Euskal Herrian Euskaraz-ek deituta, euskaraz bizitzeko hautua agerian utzi zuten atzo Donostiako kaleak hartu zituzten herritarrek, Euskaraz Bizi Egunaren barruan. Euskalduna naiz eta harro nago leloaren atzean, manifestazio jendetsua egin zuten. Euskarak "lehentasunezko estatusa" behar duela eta hori eskuratzeko herrialde burujabe bat behar dela aldarrikatu zuten antolatzaileek.


EAk Alternatiba eta 'independenteekin' koalizioa osatzea onartu du

Pello Urizar EAko idazkari nagusiak adierazi duenez, koalizioan Sorturen parte hartzea "posiblea izan daiteke", Konstituzio Auzitegiak ezker abertzalearen alderdiaren erregistroa onartzen baldin badu.

Eusko Alkartasunak Alternatiba eta "independenteekin" maiatzeko hauteskundeetarako koalizio bat osatzeko proposamena onartu du gaur, larunbata, Bilbon, "honen aurkako botorik jaso gabe".

Urizarrek baieztatu duenez, zerrenda "legearen araberakoa izango da". Gainera, hautagaiek bide "baketsu eta politikoen" alde eta "edozein indarkeria seinalearen" aurka "dekalogo etiko bat" sinatu behar dutela gogoratu du.

EAko buruzagiaren aburuz, Alternatiba eta Araba Bai alderdiekin hitz egiten ari dira, talde honetan nortzuk hartuko duten parte zehazteko. Alabaina, zerrendan "independenteak" egongo direla gaineratu du.

EAko idazkari nagusiaren hitzetan, koalizioan Sorturen parte hartzea "posible liteke" Konstituzio Auzitegiak ezker abertzalearen alderdiaren erregistroa onartzen badu.

Sorturen erregistroaren aurka Auzitegi Gorenak emandako ebazpenaren kontra dagoela adierazi du Urizarrek, izan ere, 16 magistratuetatik zazpik ilegalizazioaren kontrako botoa eman zuten, "ia % 50". Bere ustez, "erabaki politiko" bat baino ez da.


Tosu Betirako: "Ez gaude bakarrik, elkartasuna sentitzen dugu"

Abuztuaren 31tik erresistentzia kanpaldia egiten ari dira Tosu Betirako asanbladako kideak Ibarbengoako metro geltokiaren inguruan, Getxon, aparkaleku erraldoia egin dezatela eragotzi nahian. Ertzaintza eurak botatzera noiz etorriko zain, astez aste doaz musika, hitzaldi eta bestelako jarduerez osatutako egitaraua osatzen. Datozen egunetan gerta daitekeenaz berba egin dute gurekin.

Aspaldi igaro zen Bizkaiko Garraio Partzuergoaren agendan Ibarbengoako aparkalekua eraikitzen hasteko gorriz azpimarratuta zegoen lehen data. Tosu Betirakok zelaia okupatuz lortu izan du proiektua atzeratzea. Denboraz etxola handi bat eraiki dute, eta horretan pertsona bat erroldatuta dago gaur egun. Horrek ere geldiarazi du prozesua azken hilabeteetan; ekainaren erdian jaso zuten Tosuko landa astebetean husteko agindua Eusko Jaurlaritzaren aldetik, baina oraindik inor ez da saiatu bertatik botatzen.

Azkenik, ordea, iritsi zaie erroldatuta dagoen pertsonak etxolatik alde egiteko agindua. Arazoa da epaileak horretarako igorri duen dokumentua ez dela oso argia. Desalojorako data ipinita dagoen arren, ez dakite zein den: “Alde egiteko hamar eguneko epea daukagula –tira, zehazki erroldatuta dagoen pertsonak daukala– dio, baina lan egunak edo egun naturalak diren zehaztu gabe”.

Era berean, Ertzaintzari hamar egun eman dizkio epaileak obrak hasteko baldintzak daudela ziurtatzeko, baina ez dago argi epe hori desalojoa gauzatu ostean hasiko den, edo noiz. Momentuz abokatuak ere ez dira gauza izan epailearen agindua zehatz interpretatzeko.

Edozein kasutan, egun gutxi barru jazoko da jazo beharrekoa, agindua joan den astean jaso zuten eta. “Guri, egia esan, ez digu hainbeste axola, modu batean edo bestean hemen ahalik eta gehien irauteko asmoa dugu eta”, diote asanbladako kideek. “Haiek zer jarrerarekin datozen, gure erresistentzia ere halakoa izango da, baina helburua ahalik eta luzeen irautea da. Besteak beste, ahalik eta jende gehien hurbiltzeko”.

Kanpalditik botatzen badituzte erdigunera joko dute, Algortara. Lehenik eta behin, mobilizazio handi bat egiteko asmoa dute, Udala atzera egitera behartzen saiatzeko. “Getxon jende gutxi dago hemen aparkalekua egitearen alde”, dioskue.

"Proiektu faraonikoa da, eta lehen pausoa da Andra Mariko alde hau, udalerrian geratzen den azken gune berdea, urbanizatzeko”, salatzen dute, “bestela ez dauka zentzurik hain biztanle gutxiko inguru honetan metro geltoki bat [2011tik amaituta dago Ibarbengoako geltokia baina ez da sekula erabili] eta aparkaleku erraldoi bat jartzeak”.

Kanpaldian batez beste hamabost lagun izan dira egunero, batzuk Gipuzkoatik eta Arabatik etorrita, baina askoz gehiago antolatutako ekimenetan: “Ez gaude bakarrik, elkartasuna sentitzen dugu”.

Aste honetako egitaraua hemen ikusgai:

[Artikulu hau Unai Break @unaibrea idatzia da ARGIA.EUS-en eta CC-by-sa lizentziari esker argitaratu dugu HIRUKAn]


Aldapa taldeko gazteekin, hamar talde izango ditu aurten Azkoitiko helduen danborradak

Aldapa lokaleko kideak Andramari jaietan. (Azkoitiko Udala)

Asteburuan hasiko dira Azkoitian aurtengo sanandresak ospatzen. Etzi, larunbata, egingo duten helduen danborrada izango da jaien hasierako hitzordu nagusia, eta berrikuntzekin dator danbor festa. Talde berri bat estreinatuko da festan, Aldapa lokaleko gazteena; 40 bat lagun irtengo dira talde berrian, lokalekoen elastiko horiak soinean dituztela.

Aldapakoekin, hamar dira Azkoitiko helduen danborradan parte hartuko duten taldeak: Napoleonak, Pilotariak, Ixkiturri elkartea, Presoen Aldeko taldea, Floreagako gurasoak, Floreagako ikasle ohiak, Xabier Munibeko gurasoak, Xabier Munibeko ikasle ohiak, Txintxarri lokala eta Aldapa lokala. Guztira, ia 500 herritarrek parte hartuko dute larunbat gaueko kalejiran. 22:00etan hasiko da danborrada, Gurea frontoi aurretik; herriko plazan (bitan), Balda plazan eta Julio Urkixo kalean ohiko geldialdiak egin ondoren, Gurean bukatuko dute ibilbidea aurten ere.

Egitaraua

Danborrada ez da izango, ordea, San Andres festen lehen bi egunetako hitzordu bakarra. Hau da Azkoitian astebururako prestatu duten egitaraua:

Etzi, larunbata

– 10:00. San Andres plater tiraketa, Izarre Jandalo zelaian, Orion elkarteak antolatuta.

– 16:00. Haurrentzako San Andres Igeri Saria Elkargunean, Zubiaurre Igeri Elkarteak antolatuta.

– 16:30. XIV. Herri Lasterketa, herriko plazatik abiatuta, Azkoitia-Azpeitia Raka Maraton elkarteak antolatuta.

– 22:00. Danborrada, herriko kaleetan zehar.

Igandea, azaroak 25

– Goizean zehar, Azkoitiko baserrietako produktuen erakusketa eta salmenta, herriko plazan.

– Goizean zehar, bolillo edo eho-ziri lanen erakustaldia, Kontzejupean.

– 11:00. Garapenean Bidelagun azoka, herriko plazan.

– 12:00 Herri kirolekin lotutako ekintzak haurrentzako, Goiko Losan.

– 12:00 Bizkargi musika eskolako dantzariak, Xabier Munibe eta Floreaga ikastetxeetako Kandiola dantza taldeak eta Txalkor txistulari taldea, herriko kaleetan zehar.


"Tigre"ri omenaldia ezin egin eta gerra zikina salatu dute leioaztarrek

GALek orain dela 25 urte eraildako Eugenio Gutierrez Salazar “Tigre” errefuxiatu leioaztarra omentzea eragotzi du gaur goizean Ertzaintzak. Horren aurrean, 100 bat auzokidek "Gerra zikinari babesik ez!" lelopeko manifestazioa egin dute herrian zehar. Pasa den ostegunean Eloy Velasco Espainiako Auzitegi Nazionaleko 6. Instrukzio Epaitegiko magistratuak debekatu egin zituen ekitaldiak Dignidad y Justicia talde ultra eskuindarrak horrela eskatuta. Gaur goizeko lehenengo orduan "Tigre" enparantzan Gutierrezen argazkia, ikurrina eta amnistiaren aldeko bandera ageri dira, Gutierrez omentzen duen oroitarriaren inguruan. Argazkiaren aurrean lore sorta ere bazegoen. Eguerdian, 13:00ak aldera, Ertzaintzako Brigada Higikorreko hainbat polizi Leioako udal hilerrirako bidea patruilatzen ibili dira, Gutierrez eta bere sendien horma-hilobian inork lore eskaintza egin zezan ekiditeko. Dena den, lekuko batek adierazi duenez, norbaitek ikurrina jarri egin du bertan. Argazkian, herritar bat gerra zikinaren aurkako kartel bat sostegatzen gaur goizean Leioan. Argazki gehiago ikusteko sakatu hemen.

Ordu erdi beranduago "Tigre" plazan egitekoa zen bigarren ekitaldia hasteko prest 100 bat lagun bildu dira, baita istiluen kontrako materiala zuten dozenaka ertzain, kalez jantzitako polizi ugari eta hainbat telebista kamera ere. Ertzainen buruzagiek Velascoren aginduaren berri eman diete auzokideei, Gutierrez Salazar edozein modutan omentzea debekatzen duela gogoratuz. Era berean, plaza horretan edozein ekitaldi egitea ere galarazi diete, "GALen biktimak ez omen direlako ikusi behar diren biktimak" AAMko kideek egindako adierazpenetan (mp3) salatu dutenez. Gauzak horrela, herritarrek baimena eskatu dute gerra zikinaren aurka manifestazioa egiteko eta ertzainek ez diete oztoporik jarri, nahiz eta manifestazioari eskolta eman dioten. Ibilbidearen zehar, "Gerra zikina, Estatuaren ezina" izan da lelo nagusia. Martxan zehar independentzia, autodeterminazioa eta adierazpen askatasunaren aldeko aldarriak ere bota dituzte, baita "PSOE-GAL, berdin da" eta "PNV Espainiaren morroi" leloak ere, alderdi horietako egoitzen aurretik igarotzean. Manifestazioa bukatuta, gaurko debekua bezalako neurriekin "herri honetan gertaturiko gauza ilunenak ezabatu nahi dituztela" salatu dute AAMko kideek irakurritako komunikatuaren (mp3, erdia espainolez) bidez.

Gutierrez 1984ko otsailaren 25ean hil zuen frankotiratzaile batek, errefuxiatu talde batekin Zuberoako Idauze-Mendi udalerriko baserri batean zegoela. Euskara ikasketen atsedenaldian baserriaren atarira irten zenean buruan tiro bat jaso zuen eta bertan gelditu zen hilik. Hilketa GALek erreibindikatu zuen, baina orain arte inor ez da akusatua izan bere heriotzagatik. 29 urte zituen leioaztarrak. Argazkian, igandeko omenaldiko kartela / Etengabe.

2003ko azaroan, Guardia Zibilak terrorismoari buruz abiatu berria zuen webgunean, lehenengo aldiz onartu zuen Estatu espainiarrak Gutierrez eta beste 27 eukal herritarrak "GALen ekintza terroristen" biktimak izan zirela. El Mundo egunkariak hori salatu eta ordu batzuetara aipatu zerrenda kendu egin zuten. Eugenio Gutierrez Leioan jaio zen 1955ko urtarrilaren 14an eta ETAko zuzendaritzako kidea izatea leporatu zioten.


Semea sei hilabetez ikusi gabe zigortu dute Batxi Galdizen ama

Batxi Galdiz (argazkian) preso algortarraren amak ezin izango du semea sei hilabetez ikusi, joan zen asteko bisitan, musika entzuteko Mp3 gailua sartu zuelako gazteari emateko paketean, Uribe Kostako Amnistiaren Aldeko Mugimenduak Etengabe bitakoraren bitartez jakinarazi duenez. "Amak ez zekien debekatuta zegoenik ere. Paketean sartu zuen, eta besterik gabe paketea miatzean Mp3 hori aurkitu zutela eta, zigorrez, sei hilabetetan ezin duela bisitarik egin jakinarazi zioten", argitu du errepresioaren kontrako erakundeak. Urriaren 16an Algortan, Getxon eta Berangon egindako sarekadaren ostean, azaroaren 22an Baltasar Garzon epailearen aurrean aurkeztu ondoren kartzelaratu zuten Batxi Galdiz, Gorka Oribe Algortako gaztearekin batera. Egun Soto del Realgo (Madril) espetxean daukate.


Errepideetan hainbat arazo eragin dituzte elurte eta luiziek

Goizean ez du hainbeste euririk bota, eta jaitsi egin da alerta maila Gipuzkoako eta Bizkaiko ibai ugaritan. Elurteak hasi dira Araban eta Nafarroan. Ipar Euskal Herrian, euriteengatik daude oraindik alerta laranjan.

Apalduz doa atzo gainezka egin zuten ibai ugariren ur emaria, eta alerta maila jaitsi egin dute, besteak beste, Ibaizabal, Gobela eta Oria ibaietan. Bilboko Udalak bertan behera utzi du larrialdi plana. Iruñean eta Irurtzunen ere jaitsi egin dute Arga eta Larraun ibaiak ateratzeko arriskua. Hala ere, Araban, Zadorrak gainezka egiten jarraitu du goizean. Orduz orduko jarraipena egiten ari da BERRIA:

19:05: Kazkabarra erruz botatzen ari da Donostian. Iruñean eta Irurtzunen, bertan behera utzi dute alerta uholdeengatik, baina mantendu egin dute Funes, Andosilla eta Castejonen.

18:30: Berriro zabaldu dute A-15 errepidea.

18:10: A-15 errepidea itxi dute Andoainetik Iruñerako norabidean.

17:00: Nafarroa iparraldeko errepideak ez erabiltzeko eta mendi irteerarik ez egiteko eskatu die Nafarroako Gobernuak herritarrei; ohartarazi du euriteek jarraitu egingo dutela eta uholdeak sor daitezkeela Nafarroa erdialdean eta Erriberan. Elurra ere botako du, eta 106 makina prest dituzte elurra kentzeko.

Bizkaian, berriz, hainbat arazo eragin ditu denboraleak. N-240 errepidea moztuta dago Areatzan, eta litekeena da hala jarraitzea asteburu osoan zehar. BI-3641 errepidea, berriz, hondoratu egin da Gordexolan. Enkarterrietan, Gueñes eta Galdames artean, moztuta izango da BI-3631 errepidea beste bi edo hiru egunez.

13:42: Euskotreneko tren bat bidetik irten da Etxebarrin, luizi baten ondorioz. 30 lagun zihoazen trenean, baina ez da inor zauritu. 07:06ean irten da bidetik, eta Atxuri eta Ariz arteko bidea etenda geratu da. Euskotren autobusez ari da eskaintzen bi leku horien arteko zerbitzua.

13:00: Iñigo Urkullu Eusko Jaurlaritzako lehendakaria, Estefanía Beltran de Heredia Segurtasun sailburua, Juan Maria Aburto Enplegu eta Gizarte Politikarako sailburua, Jon Darpon Osasun sailburua, Jose Luis Bilbao Bizkaiko ahaldun nagusia Irene Pardo Nekazaritza diputatua eta Javier Portillo Zallako alkatea Zalla, Gueñes eta Balmasedan bisitan izan dira, Kadagua ibaiak gainezka egin ondoren eragindako kalteak ikusteko.

12:42: Donostian, euriarengatik aktibatutako Urumeako plana desaktibatzea erabaki du Krisi Mahaiak, ibaiaren maila nabarmen jaitsi ondoren. Horrek esan nahi du Txomin eta Martuteneko bizilagunek Garberara eraman dituzten ibilgailuak auzora jaitsi ditzaketela. Olatuei dagokienez, Krisi Mahaiak Leizaola Pasealekua eta Haizearen Orrazia 16:30ean irekitzea erabaki du, itsasgora pasa ondoren. Ordu horretan, Salamanca Pasealekuko trafiko mozketa erretiratuko du eta ibilgailua erabiltzeko debekua Paseo Berrira mugatuko da. Paseo Berritik oinezkoei pasatzeko baimena emango zaie ordu horretatik aurrera, Urgullek, aldiz, itxita jarraituko du.

12:22: Eguerdian, euriteengatik emandako alerta laranja kendu du Eusko Jaurlaritzak, baina maila horretako alertak jarraitzen du, orain elurteeengatik. Nafarroan ere laranja da alerta maila, elurteengatik. Ipar Euskal Herrian ere alerta laranja eman dute, euriteengatik ordea, bihar goizeko seirak arte. Errepideetan arretaz gidatzeko eskatu dute, txingorra bota baitu hainbat lekutan.

11:40: Kazkabarra bota du azken minutuetan Gipuzkoako kostaldean eta barnealdeko herri batzuetan.

11:20: Elurra egiten hasi da Gasteizen. Elur maila eta tenperaturak nabarmen jaitsiko dira gaur, eta jada hainbat mendate itxi dituzte; Izaba, Otsagabia eta Bernedo, adibidez. Kateak behar dira Opakuan, Herreran, Azazetan, Zaldiaranen eta Urduñan.

11:18: Lurjausi ugari izan dira azken orduetan, errepideetan trabak sortuz. Irudian, Arraten gertatutakoa, Eibarren.

10:40: Lurjausia Oñati eta San Prudentzio arteko bidean.

Errepideetan, ordea, eragozpen ugari sortu ditu denboraleak. Igorren, esaterako, N-240 errepidea itxi dute lurjausi baten eraginez. Elurra gehitzen hasi zaio denboraleari; errepidea moztuta dago Izaban, Otsagabian eta Bernedon, eta kateak behar dira Opakuan, Herreran, Azazetan, Zaldiaranen eta Urduñan.

Astebururako iragarpena

Euriagatiko alerta laranja eguerdira arte egon da indarrean Bizkaian eta Gipuzkoan, eta adituek iragarri dute euria baretu eta elur arriskua handituko dela orduan: barrualdean elurragatik ezarriko dute alerta laranja, igande gauerdira arte. Kostarako abisu horia eman dute; adi ibili beharko da asteburu osoan, harrotuta ibiliko baita itsasoa, eta olatu altuak espero baitira: 4-5 metro garai. Gipuzkoako Foru Aldundiak ere plan berezi bat ezarri zuen atzo: Bai Esan zerbitzua pertsonal gehiagorekin indartu da eta suhiltzaile-parkeetan larrialdietarako prestatu dira.

Bide batez, eguraldiaren iragarpenari lotuta, asteburuan eskola umeekin egiten diren jarduerak bertan behera uztea erabaki zuten atzo aldundiek. Hainbat kirol jarduera gibelatzera erabaki zuten Ipar Euskal Herriko hainbat herriko etxek ere. Bertan behera utzi zituzten asteburuan jokatzekoak ziren futbol eta errugbi partida gehienak.

Gaur ere euria eginen du Nafarroan, iragarpenen arabera. Ez atzo bezain gogor, hala ere. Elurraren mailak, ordea, behera eginen du, eta gauerako 300 metro inguruan izanen dela ohartarazi du Nafarroako Gobernuak. Ondorioz, elurra kentzeko makina guztiak martxan jarriko dituzte gaur eta bihar. Landa eremuetako osasun zerbitzuetako arduradunei haien lantokietan izateko eskatu die gobernuak. Polizien eta suhiltzaileen laguntza ere galdegin du gobernuak, landa eremuetako gaixoak artatu ahal izanen dituztela bermatzeko. Araban euriteek ez zuten aparteko arazorik eragin atzo, baina Gasteizko Udalak ere plan bat abiatu zuen elur asko espero delako: gaurko prestatu zituzten elurra kentzeko 46 makina eta 1.200 kilo gatz, jelak arazorik ez eragiteko.


Talde argazkia, Gorka Artola alkategaiari babesa adierazteko

"Gorka Artolarekin batera, Bergararen aldeko pausoa ematera goaz". Mezu horrekin elkartu ziren atzo argazkian agertzen diren bergararrak: "Gorkaren konpromisoa eskertzen dugu, eta babes osoa ematen diogu berari eta bere bueltan sortzear dagoen lantaldeari. Uste dugu posible dela Bergara hobe bat eraikitzea, eta prest gaude gobernatzeko modu herritarrago batean parte hartzeko".

Honako hau da atzoko argazki horrekin batera prestatu duten oharra:

"Bergara urdin eta berdea, horrela dio gure herriaren ereserkiak. Hemen bildu garen 100 bergararrok gure herria daramagu buruan eta bihotzean. Bergara urdin eta berdea, baita gorri eta morea, koloretako herria lortzeak batzen gaitu.

Orain egun batzuk, Gorka Artolak alkategai izatea onartu zuenean, Bergararekin duen konpromisoagatik pausu bat aurrera ematea erabaki zuela adierazi zuen. Guk ere gauza bera egingo dugula adierazi nahi dugu, Gorka Artolarekin batera Bergararen aldeko pausua.

Hamaika kolore, hamaika adin, hamaika jatorri elkartu gara gaur hemen, Gorka Artolari esateko zurekin gaude, herriari esateko Bergararekin gaude. 100 bergararrek, milaka herritarri dei egiten dizuegu auzolanera, elkarlanera, indarrak biltzera. Uste dugulako Bergara hobeago bat eraiki daitekeela: herri biziago bat, kaleak eta komertzio txikiak bor-bor izango dituena; gazteei Bergaran bertan lan eta ondo bizitzeko etorkizuna ziurtatuko diena; nagusienei zerbitzu onak eta zaintza eskainiko diena; auzo guztien garapen orekatua bermatuko duena; aisialdiaz, kulturaz eta kirolaz gozatzeko Bergara; inor bazterrean geldituko ez den herria...eta noski emakumeok aukera berdintasunean bizitzeko aukera emango diguna.

Lan asko dugu aurretik, gu gaurtik aurrera Gorka Artolaren ekipokoak gara, babes taldekoak, horregatik Bergarak behar duen Herri Programa pentsatu eta eraikitzeari ekingo diogu. Eta zu, animatzen zara? ".

Artolak esker on hitzak izan ditu adierazitako babesagatik: "Orain hiru aste eman nuen alkategai izateko pausua, ilusioz eta arduraz. Gaur hiru aste geroago, zuek guztiok emandako pausuak alkatetzarako bidea erraztuko du. Ilusioa eta ardura gehiago, Bergara hobeago bat eraikitzeko beharra eta gogoa azaldu duzue, elkarrekin merezi dugun herria izateko proiektua osatuko dugu. Zuek aipatu bezala hurrengo egun eta asteotan pertsona gehiago batuko dira proiektura eta gaurtik martxan jarriko dugu Herri Programa osatzeko prozesu parte hartzailea. Eskerrik asko".


Gipuzkoako 29 bolari onenak, bihar

Gipuzkoako Txapelketa izango da jokoan bihar Benta Berriko bolatokian, 09:00etatik aurrera. 29 bolari onenek hartuko dute parte, tartean, M. Burugain, M. Arrozpide eta A. Miner hernaniarrek.


Arabarekin bat egiteko prozesua berretsi du Trebiñuk

Hezkuntza, osasuna, euskararen koofizialtasuna eta antzeko hutsuneak aintzat hartzeko eskatu du alkateak

TREBIÑU. Martxoaren 8an onartu zuen Trebiñuko Udalak Arabarekin bat egiteko prozesu berri bat hastea. Atzo berretsi zuten erabaki hori, PPren aurkako botoekin. Horretarako, Eusko Legebiltzarrak Espainiako Kongresuari eskatu dio prozesua lege organiko baten bidez egiteko. Maria Jose Salgueiro Espainiako Gobernuak Gaztela eta Leonen duen ordezkariak, ordea, Trebiñuri prozesua bertan behera uzteko eskatu dio. Udalak baieztatu du anexioa «ez dela ilegala».

Burgosko Aldundiko presidente Cesar Ricok, berriz, ohartarazi du Trebiñuko Udalak plenoan hartutako erabakiak «ez direla juridikoki zilegi», eskumen horiek erkidegoarenak direla baieztatuta. Halaber, jakinarazi du aurrera jarraituz gero helegiteak aurkeztuko dituztela. Ez litzateke lehen aldia hori gertatzen dena, aurreko saioetan ere Espainiako eta Gaztela eta Leongo Gobernuek errekurtsoak jarri baitzituzten: «Abisu gehiago ezin dizkiegu eman», dio Ricok.

Bestalde, Trebiñuko Udaleko alkateak, Ernesto Argotek, Gaztela eta Leoni eta Eusko Jaurlaritzari helarazi die herriak dituen arazoei erantzuteko hitzarmena behar dela. Besteak beste, osasuna, hezkuntza, gizarte zerbitzuak eta euskararen koofizialtasuna aipatu ditu.

Atzoko udalbatzan aho batez onartu zuten Arabarekin dituen hitzarmenen berri ematea Espainiako Gobernuari. Argote: «Ez dugu ezkutatzeko ezer».


VI. BTT trabesia

Giro ederrean burutu da gaur goizean Lasarte-Oriako BTT trabesiaren VI. edizioa.


Bilboko mugimendu feministak ez du inolako erasorik onartuko

Bilboko mugimendu feministak agerraldia egin du gaur goizean. Argi adierazi dute beldurra lekuz aldatuko dutela. Jai gunean, 24 orduz presente eta aktibo egoteko neurriak hartu dituzte. Txupinetik hasi eta jaiak irauten duten bederatzi egunetan emakume taldeen presentzia izango da, egon daitezkeen erasoak salatzeko eta ikustarazteko. Jaiak eskubide berdinez gozatu nahi dituztela aldarrikatu dute. Begirada lizun, piropo eta bestelako jarreraz nazkatuta daudela adierazi dute.

https://bilbohiria.com/docs2/2016/ibaizabal/160821_Bilgune%20Feminista.mp3


'La que se amotina' atal berria, gaur, 'Vaya Semanita' saioan

Esketx eta egoera dibertigarri berriak, egun-eguneko gai politiko eta sozialen gaineko parodia egiteko.

Gaur gauean, La que se amonita izeneko atala eskainiko du 'Vaya Semanita' saioak, eta istorio eta pertsonaia dibertigarri berriak erabiliko ditu egun-eguneko gai politiko eta sozialen inguruko parodia egiteko.

Hasteko, bidegorrietan korrikalari eta oinezkoen presentzia murrizteko asmoarekin, osteguneko saioak proposamen berria egingo du: Bide-Rossia. Bide berezi honetan, Valentino Rossik ostikoak emango dizkie bertan egon behar ez dutenei, kanpora botatzeko. Horrez gain, hainbat esklusiba eskainiko ditu saioak: batetik, Rajoyk Pablo Iglesias eta Albert Rivera politikariekin izan zuen bileraren irudi sekretuak erakutsiko ditu, eta, bestetik, Derioko zortzi autobusak nork erre zituen argituko du.

Eusko Jaurlaritzak, gainera, asko baloratuko duen konpetentzia baten transferentzia jasoko du: ustelkeriaren transferentzia, hain zuzen. Amaitzeko, Megaoperada izeneko pertsonaiak Pujolen semeetako batekin maitasun harremana izan zuela aitortuko du, baina haren diruarekin harreman sutsuagoa izan zuen.

'Vaya Semanita' ostegunero izaten da ikusgai, 22:30etik aurrera, ETB2n eta eitb.eus-en.


Legezkotasunaren alfabetoaz

Zarauzko Alkate Jaunak orain hiru urte prozeduraren A, E, I, O eta U-az hitz egin zigun. Legezkotasuna ezartzeak, kontsonante gehiago dakar.

Orain hiru urte prozedura administratiboen ikasgaia eman nahi izan zigun Zarauzko Alkate Jaunak (ikus ordukoUdalbatza; ERLOTB). Prozeduren A E I O eta U-az jardun zen orduko Udalbatzarrean. Gaurkoan, ordea, bokal hauei beste hiru kontsonante tartekatu zaizkie: D, L eta T, hain zuzen.

Izan ere, atzoko Udalbatzarrean, 2018ko abenduaren 27koan, prozedura guztiaren pisua teknikariengan ipini zuen, Udalbatzaren erabakitzeko gaitasuna hauen gainean balego modura.

Ondorioa garbia da: politikari hauek soberan daude. Orain hiru urte gogorarazi genuen defendaezina denaren errua ezin daitekela prozedurari egotzi. Prozeduraren bidea, hain zuzen, ekintza legal baten aurrean alde ezberdinek defendatzean datza. Honen erabilerak ezin du, beraz, inolaz ere, legezkotasunaren betetzea ezbaian ipini. Eta legezkotasuna, ez da soilik, teknikarien lana. Denon ardura da.

Balizko errudun izatea, legezkotasunaren bidean lehen urratsa baino ez da (penala eta administratiboa, kasu honetan); eta noski, epaitegietan dagoen bide luze honetan Zarauzko teknikariei ere baimen hauon inguruan galde egingo zaie, dagoeneko Aiakoei egingo zaienen antzera. Honen erantzukizuna, ondorioz, honen gaineko ardura dagokien politikari eta kargu publikodun eta legezko organu arduradunei dagokie.

Alde bikoen balizko presuntzioa argitzeko ez dago presarik; bai, ordea, legezkotasuna ezartzekoa. Legezkotasuna derrigorrez ezarri behar da eta azkar berrezarri gainera, berau hautsia izan denean. Gertaera honek, Etxetzarrarena eta beronen urbanizazioarenean, balizko delitu zantzuak ote dauden ikertuko da hain zuzen.

Txurruka Jaunari

Txurruka Jauna: zerorrek baimendu zenituen hiru lizentziak, ustez legezkanpokoa zela jakinik (2015eko azaroko udalbatzan landutakoa) orain balizko delitu da. Honen jakinaren gainean zinen, zer esanik ez, arkitektu eta urbanista izanda, gai honetan aditua, trebatua eta formatua. Zerorri zara teknikaria.

Zenbat bide gehiago luzatu nahi duzu, prozedura paralelo batean ezkutaturik, legezkotasuna ezarri gabe?

Gobernatzaile eta herriaren ordezkari den orori legezkotasuna eskatu behar zaio, ezer baino lehen. Txurruka Jauna, berrezarri ezazu legezkotasuna lehenik; eta erruduna nor den, edota legez kanpo egindakoen ardura norena den argitzeko prozedurarekin bat egin ondoren.

Talaimendiko Etxetzarraren harira herri mailan ezarri duzun logika juridiko horrek ez baitu ez hanka ez bururik. Zabal itzazu begiak, zabaldu bideak eta babestutako eremu publikoa herriari itzuli.

Atzoko Udalbatzako irudiak, ERLOTBri esker, 38. minututik aurrera.


Ostegun honetako pintxo-poteko pintxoak jakinarazi dituzte tabernariek

Um Blem Ble tabernarien elkarteko tabernek gaurko pintxo-potean eskainiko dituzten pintxoak jakinarazi dituzte:

Pintxo hauek eskainiko dituzte gaur, hilak 5:

Zurt: Urdaiazpiko egosiaren biribilkia eta gazta eta barazkidun hostorea fruitu lehorrekin.

Dean: Patata-tortilla, haragi-bola eta urdaiazpikoa gulekin.

Atraskua: Txorizo egosia eta gazta irasagarrarekin.

Ttakun: Hanburgesa eta urdaiazpikoa txakarekin.

Txalintxo: Txorizo egosia.

Koxka: Haragi-bola, txistorra eta bexameladun arrautza.

Latz: Patata-tortilla, haragi-bola eta arrain pastela.

Etxe-Aitz: Pantumaka eta kroketak.

Oharra: Gainerako tabernetan ere izango da pintxo-potea, baina ez dute pintxorik jakinarazi.


Alex de la Iglesiaren ibiliari begiratua, solas liburu batean

'La pasión de rodar' Euskadiko Filmategiak kaleratu du, eta Jesus Angulo eta Antonio Santamariak idatzi dute

Oraindik ere La chispa de la vida azken filma nazioartean promozionatzen ari da Alex de la Iglesia, baina atzo atzera begiratu behar izan zuen, halabeharrez. Izan ere, zuzendari bilbotarraren ibilbideari buruzko elkarrizketa liburua aurkeztu zuten, atzo, Madrilen. La pasión de rodar dauka izena, eta Euskadiko Filmategiak kaleratu du. Jesus Angulok eta Antonio Santamariak De la Iglesiarekin hiru egunetan izandako elkarrizketetan oinarrituta dago. «Egia esan, solasaldi horiei ez genizkien filtro gehiegi jarri», aitortu zuen zuzendariak, atzo, aurkezpenean.

Espainiako Zinema Akademiako presidentea zen garaiaz, bere bizitza pertsonalaz edo Payasos en la lavadora eleberriaz mintzo da De la Iglesia liburuan, besteak beste. Gainera, haren obrari buruzko ikerketak, eta egindako film bakoitzarenbegiratu zehatzak gehitu dizkiote La pasión de rodar-i.

«Gure ibilbideak zorroztasuna eta irizpide jakin batzuk dituela erakusten saiatzen gara zuzendariok, baina gezurra da», aitortu zuen De la Iglesiak. Halere, iruditzen zaio gauza bat ondo egin duela bere ibilbidean: «Ez naiz umilegia, huts egiten dut horretan, baina esango nuke jendea dibertitu dudala». Horren erakusgarri, Nantesko Zinema Espainiarraren Jaialdian haren atzera begirako bat egingo dute, bihar hasi eta hilaren 27a bitartean. Acción mutante, 800 balas, Perdita Durango, Crimen Ferpecto, Balada triste de trompeta eta La chispa de la vida filmak emango dituzte.


32-17 irabazi dute basurdeek Ampo Ordiziaren aurkako derbia

Zapatuko partidaren une bat

Etxean jokatu, eta hutsik ez du egin Bizkaia Gernika Rugby Taldeak. Izan ere, Ampo Ordiziaren aurkako partida 32-17 irabazi dute basurdeek. Ohorezko Mailako 20. jardunaldia izan zen horretan, 450 ikusle bildu ziren Urbietan. Ohorezko sakea Gernika KESBeko nesken sku utzi zuten, egiten ari diren denboraldi apartaren aintzatespen gisa.

Zapatukoa denboraldiko partidarik politenetarikoa izan zela esan du Bizkaia Gernika Rugbyk.


Patxi Saez Beloki (soziolinguista): ‘Euskara, beharra da gakoa’

Hizkuntzak gizakiak komunikaziorako asmatu dituen tresnak dira. Gizateriaren historiaren sokan bizirik iraun duten hizkuntzak hiztunen komunikazio beharretara egokitu izan dira, komunikazioa izan dute molde eta moldatzaile. Eta komunikazio premia horietara moldatu eta egokitzetik etorri zaie hizkuntzei etengabeko aldaketa. Eta etengabeko egokitze eta aldaketa horretatik etorri da hizkuntzen garapena eta modernizazioa, baita euskararena ere.

«Hizkuntza gutxituak», berriz, bere hiztunek dituzten komunikazio behar guztiak betetzen ez dituzten hizkuntzak dira, beste hizkuntza batek, menderatzaileak, beren komunikazio-esparru eta funtzioak bereganatu dituelako. Hizkuntza gutxitua galbide arriskuan legoke, hizkuntza menderatzaileak bere komunikazio-eremu eta funtzio guztiak bereganatuta dituenean eta hizkuntza gutxituak bere hiztunen komunikazio-beharretarako inongo baliorik ez duenean. Gurean, euskara dugu hizkuntza gutxitua.

Hizkuntza, gure kasuan euskara, komunikazio tresna bat da. Beraz, tresna hori komunikaziorako, zein mailatan, zein gradutan den beharrezko, erabilera horren araberakoa izango da (baita ezagutza ere). Euskara, komunikaziorako, gero eta beharrezkoago bada, orduan eta erabilera eta ezagutza handiagoak izango ditu. Baina baterako dena, besterako ere bada: zenbat eta komunikaziorako behar txikiagoa izan, orduan eta zokoratuago eta baztertuago.

Patxi Saez Beloki.

Argi eta garbi mintza gaitezen: beharrezkoa ez dena desagertu egiten da. Darwinek ere hala frogatuta utzi zigun hautespen naturalaren teoriarekin. Gaur egun, non da beharrezko euskara? Gizarteko zein eremu funtzionaletan da ezinbesteko? Inon ez. Euskara bigarren mailako hizkuntza dugu. Euskaldunak askotan behartuta gaude, ezinbestean, gurea ez den hizkuntza erabili behar izatera lagun urkoarekin komunikatu ahal izateko.

Euskararen aldeko aldaketa soziala eragin nahi badugu, euskara gizartearen periferiatik erdigunera ekarri nahi badugu, bigarren hizkuntza izatetik lehen hizkuntza izateko bidean jarri nahi badugu, azken batean, euskara gizartearen ardatzean jarri nahi badugu, nahitaez, Euskal Herriko herritarren balio-eskalan euskarak garrantzi handiagoa irabazi behar du, eta hori bide bakar batetik lortuko dugu: euskara Euskal Herriko herritarren gizarte bizitzan komunikaziorako beharrezko eta ezinbesteko bihurtuta.

Izan ere, gaur egun, euskara, bere txikitasunetik, bere funtzionaltasun eskasetik, herritarren begietara, hutsaren hurrengo azaltzen da gaztelaniaren eta frantsesaren ondoan. Lluis Vicent Aracil Valentziako soziolinguistaren hitzetan, «El euskara subraya la importancia del castellano».

Beharra bizilege

Gizakia gizaki denetik bere oinarri-oinarrizko behar nagusia betetzeko, elikatzeko, beharrean ibili da, badabil eta hala ibili beharko du gizaki den artean ere. Lana izan da gizakiaren zeregin nagusia historiaren sokan. Berak betetzen zuen bizitzaren ia denbora guztia. Gaur egungo gizarte antolaketan ere, esna egiten dugun denboraren erdia, askotan gehiago, lanean igarotzen dugu.

Gaur egungo gizartean bizitzako lehen 25 urteak lanera begirakoak ditugu. Haurtzaro, nerabezaro eta gaztaroan jasotako heziketa eta prestaketa oro lan munduari zuzenduak dira. Lanaren garrantzi soziala ukaezina da, toki bat ematen digu gizartean, baita gizarte maila bat ere.

Lana da gure gizarte antolaketaren jarduera garrantzitsuena. Gizakiak berezkoa du lana eta bere izanari, bere gizakitasunari lotuta dago. Lanaren garrantzia gaur egungo estatu moderno guztietako legedietan ere aitortzen da, oinarrizko eta funtsezko giza-eskubide gisa. Gizakiak, duintasunez bizi ahal izateko, lana funtsezko jarduera du. Lanaren bitartez gizakia mundura, bere ingurunera, egokitu ahal izan da eta mundua eraldatzeko gaitasuna eta ahalmena garatu du. Lanak arrazoian du oinarria, eta gizakiak hori du bereizgarri gainerako piztiengandik. Beraz, gizakiak, bere garapen pertsonalerako, ezinbestekoa du lana edo beharra.

Nola bihurtuko dugu euskara euskaldunez osatutako gizartearen hizkuntza nagusia, lanerako edota beharrerako hizkuntza gisa baliorik ez duen bitartean?


'Jaietan ere, euskaraz hobe' leloagaz dator GUKA

AEK, EHE, Ibaizabal ikastola eta Berbaro taldea (Berbaro euskara elkartea, Plateuena Kafe Antzokia eta Anboto astekaria) dira ekimenaren bultzatzaileak.

Guka, lehenengo pertsonan, pluralean. Durangon euskalgintzan diharduten hainbat elkarte eta eragilek izen hori jarri zioten iaz San Fausto jaietarako sortutako guneari. AEK, Euskal Herrian Euskaraz, Ibaizabal ikastola eta Berbaro taldea (Berbaro euskara elkartea, Plateruena Kafe Antzokia eta Anboto astekaria) dira ekimenaren bultzatzaileak.

Eragile eta elkarte horietako langile eta militante ugari elkartu ziren eguaztenean Pinondon, aurten Gukak izango dituen nobedadeen berri emateko.

Guka egitasmoa iaz jarri zuten martxan estreinako aldiz, eta harrera oso ona izan zuela diote. Bigarren edizio honetarako lelo berezia prestatu dutela jakitera eman dute: Jaietan ere, euskaraz hobe. Jaia eta ondo pasatzeko gogoa dagoen lekuetan euskararen erabilera bultzatzea gura dute. “Esaldi horrek gure hel- burua argi eta garbi azaltzen du”, gaineratu dute.

Urriaren 11tik 20ra bitartean izango diren jaietarako, Pinondo plaza apainduko duen oso dekorazio berezia prestatzen dihardute. Jaiekin lotutako esaldiak euskaraz batu dituzte, eta horrekin jantziko dute 30 metroko luzera izango duen karpa. “Dekorazioan ahalegin handia egiten gabiltza. Bisitarien gustukoa izatea itxaroten dugu denok. Esaldi horiekin, euskaraz berba egiteko gonbita luzatu gura diegu karpara datozen denei”.

Euskalgintza uztartuz

Euskaraz bizi direnen eta bizi gura dutenen espazioa da Guka. Euskara herri bizitzara ekarri, eta euskaraz bizitzeko guneak sortzea da bere sortzaileen gogoa. Momentuz, jaietara mugatu dute ekintza eremua, baina aurrerago, urte osoan, beste ekintza batzuetarako euskalgintza antolatzea dutela jomuga azaldu dute.

Jaiak gerturatzen ari direla kontuan hartuta, Gukako kideak jo eta ke dabiltza guztia prestatzen. Aurrelana ere garrantzitsua dela iritzita, dekorazioan eta muntaian dihardute. Jaiak auzolanean eta elkarlanean ulertzen ditu Gukak. Lan handia gelditzen denez egiteko, deialdi zabala egin diete Durangoko eta Durangaldeko euskaltzaleei ekimenagaz bat egin, eta Gukan parte hartu dezaten. Txosnako txandetan, muntaian, ogitartekoak egiten, edo bestelako lanetan, bakoitzak bere lekua aurkitzea gura dute. Horretarako, astekaria@anboto.org helbide elektronikora mezua bidali daiteke, edo 946 232 523 telefono zenbakira deitu.

Aikorekin dantzan

Txosnaguneko jai egitarauaren barruan, urriaren 18an, 20:00etan, erromeria antolatuko dute, Aikoren eskutik. “Dantzarako musika jotzearen gozamena, eta dantzarako gustua zabaltzen du taldeak: musika jo, dantzatu eta dantzatzen irakatsi”. Horretarako, herri dantzak irakasteko, zuzeneko musika eskaintzen dute taldeko musikariek.

Guka Twitter-en

Urte guztian aktibo egongo den Twitter-eko kontua sortu du Gukak: @euskarazGUKA. “Sare sozialen bidez, euskalgintzan gabiltzanok urte osoan euskararen alde eta elkarlanean egiten dugunaren erakusleiho bihurtzea da asmoa”.

Umeen Eguna

Umeen Eguna antolatuko du Gukak urriaren 14an. Gaztelu puzgarriak, jolasak eta tailerrak prestatuko dituzte umeen gozamenerako. Berbaro euskara elkarteak badu eskarmentua gaztetxoen aisialdian, eta ume eta gurasoei parte hartzeko deialdia egin diete. 11:00etatik 14:00etara Santa Ana plazan ezarriko dute jolas gunea.


EH Bildu: 'Estatus berriak erabakitzeko eskubidea aitortu behar du'

Miren Larrion EH Bilduko legebiltzarkideak EAJri esan dio koalizioak ez duela “erdibiderik” onartuko bihar, asteazkenarekin, berriz martxan jarriko den Autogobernu Lantaldean.

EH Bilduk EAJri esan dionez, ez du “erdibiderik” onartuko Euskadiko estatus politikoa aldatzeko orduan, eta, hori dela eta, euskal herritarren “erabakitzeko eskubidea” onartuko lukeen akordio batean soilik hartuko luke parte koalizioak Autogobernu Lantaldean.

Miren Larrion eta Jasone Agirre EH Bilduko legebiltzarkideek agerraldia egin dute gaur Gasteizen, ostegunean Eusko Legebiltzarrean, Politika Orokorrari buruzko Eztabaidan, koalizioak ardatz izango dituen ildoak aletzeko: arlo sozioekonomikoa eta enplegua, bakea eta bizikidetza, autogobernua eta burujabetza.

EH Bilduk Eusko Legebiltzarrean asteazkenean berriz lanean hasiko den Autogobernu Lantaldean hartuko duen jarrerari dagokionez, Larrionek adierazi du EH Bilduk ez duela bertan akordiorik hitzartuko, eztabaidagai den estatus politikoan erabakitzeko eskubidea aitortuta ez badago.

“Estatus berriak erabakitzeko eskubidea jaso behar du, halabeharrez. EH Bilduk bermatuko du testuak gure herriaren erabakitzeko eskubidea jasotzea, eta eskubide hori gauzatzeko mekanismoak azaltzea”, esan du Larrionek.

"Aldebikotasuna"

Larrionek Euskadiren eta Estatuaren arteko “aldebikotasunaz” hitz egiten jarraitzea aurpegiratu dio Iñigo Urkullu lehendakariari, onartu eta 40 utera Gernikako Autonomia Estatutua "bete gabe baitago".

EH Bilduko legebiltzarkidearen esanetan, benetako aldebikotasunak dakar “edozein nazio beste bat baino gehiago ez izatea, baina gutxiago ere ez”.

Larrionen ustez, erabakitzeko eskubidearen aldeko urratsak egin nahi dituenak ezin du akordiorik egin eskubide hori onartzen ez duenarekin eta “horren aldekoak kartzelatzeko mehatxua egiten duenarekin”.

Katalunia

Podemos alderdiak Katalunian erreferendum hitzartua egite aldera proposatu duen Estatu mailako akordioari buruz, Larrionek ontzat jo du Estatuan “erabakitzeko eskubidearen eta autodeterminazioren aldeko ahotsa sortzea”, baina EH Bilduk “oraingoz” ekimen horretan parte hartzeko asmorik ez duela aurreratu du, “beste lehentasun batzuk” baititu, hala nola Katalunian urriaren 1erako deitu duten galdeketa babestea.

Ekonomia eta bizkidetza

Larrionek osteguneko eztabaidan EH Bilduk beste esparru batzuetan esango dituenak ere gogoratu ditu. Ekonomiari buruz, Euskadin “desberdintasuna” bukatzeko neurriak eskatuko dituzte, eta erakundeen lidertza eskatu dute krisian dauden enpresei laguntzeko.

Bizikidetzaren arloan, “biktima guztiak” aitortzera eta memoria aberastera bideratutako akordioak egitearen alde agertu da.


Irungo haurrek badakite zer den elikadura iraunkorra

Irungo ikasleak, alkatearekin, azalpenak eman ondoren

Eskola Agenda 21en barruan, elikadura iraunkorraz gogoeta egin dute Irungo ikastetxeetako haurrek. Zer egin duten, eta nola, atzo aurkeztu zuten ikasleek alkatearen aurrean. Orotara, hiriko hamar ikastetxek parte hartu dute egitasmoan, 5.000 ikasle lanean jarriz.

Irunen eta euren ikastetxeetan elikaduraren gaia aztertu ondoren, antzemandako gabeziei aurre egiteko neurriak ezartzen hasi dira ikasleak ikasturtean zehar. Izan ere, Eskola Agenda 21 egitasmoaren abiapuntu da hiri, herri eta norbanako iraunkorren alde egitea, tartean, elikadura landuz —beste urteetan beste hainbat gai landu dituzte—.

Alkatearen aurrean, egindakoa adierazteaz gain, udalak gaiarekiko konpromisoa har dezala eskatu zuten hiriko hamar ikastetxeetako ordezkariek. Honakoak dira Eskola Agenda 21en barruan elikaduraren gaia landu duten eskolak: Elatzeta, Dunboa LH, Eguzkitza BH, Hirubide, Irungo La Salle, Pio Baroja Institutua, San Vicente de Paul, Toki Alai BH, Txingudi LH eta Txingudi BH.


San Trokazetako azken entsegua, argazkitan


Mikel Aristregi hernaniarrari

FotoPres 2009 beka eman diote

MIKEL Aristregi argazkilari hernaniarrari FotoPres 2009 beka eman diote Bartzelonan, 40ºC/96º lanarengatik. Aurtengo edizioan sei argazkilariri eman diote beka, eta horietako bat da Aristregi. Aipatutako lanean, erakusten du Ulan Batorren, Mongoliako hirian, kalean bizi direnek duten errealitatea alkoholaren ondorioz. Mikel Aristregi Katalunian bizi da egun, eta bertan egiten du lan, hala ere, Euskal Herriko hainbat egunkarietarako lanak ere egiten ditu, horien artean, Argia, Berria eta Gara.

Fotokazetarien lanak saritzeko

FotoPres saria 1982an sortu zen fotokazetarien lanak saritzeko asmotan. Sariak bi urtetik behin ematen dira eta helburua da argazkien bidez jendea sentsibilizatzea gatazken inguruan. Aurtengo gaia izan da Miradas de violencia en el mundo eta Emilio Morenattik irabazi du.


Bilboko Konpartsen urte osoko lana txosna itxuran aurkeztu dute

Bilboko Konpartsen Federakundeak 550 ekintza baino gehiago eskainiko ditu uztailaren 17tik 25era, Aste Nagusian.

Bilboko Aste Nagusia hasteko zortzi egun falta direnean, txosnak muntatzeari ekin dio Bilboko Konpartsen Federakundeak, eta aurtengo ekitaldiak aurkeztu dituzte, Areatzan. Edizio honetan, jai feminista, euskaldun, herrikoi eta parte-hartzaileak aldarrikatuta, eta girorik onena izango duen Aste Nagusia helburu dutela, jaiak prestatzeko urte osoko lana egin dutela nabarmendu dute.

“Aste Nagusi benetan nagusi” izatea da konpartsen helburua, eta “espazio komun bat” behar da horretarako, “guztion artean eraikitakoa”. Era berean, jaien aurretik zein Aste Nagusian egiten dituzten lanen garrantzia azpimarratu dute, eta konpartsetan jokabide sexisten aurka egiten duten lana nabarmendu.

Azpiegiturari dagokionez, 150 tonatik gora mekanotubo, 1.200 metro karratu lona, egurrezko 1.500 panel baino gehiago eta 1.100 pintura litro erabiliko dute konpartsen txosnak eraikitzeko.

Guztira, 550 ekintza baino gehiago antolatu dituzte, eta horien berri eman dute. Hori dela eta, konpartsetako kideak lanean boluntario gisa gogotsu eta ilusioz arituko direla nabarmendu dute aurkezpenean.

Aldarte ona jai-eremuan

Bilboko Konpartsen Federakundeak ez du bat egiten aurreko urteetako segurtasun-diskurtsoarekin ezta dispositibo polizialarekin; Bilboko konpartsek “jai-eremua distentsio-gunea eta aldarte onaren isla izatea” nahi dute.

“Segurtasuna ez da bermatzen jai-gunea poliziaz josiz; dispositibo beltz, fosforito eta kopetilunak ez dio jai-giroari mesede egiten. Jai-giroan eragin negatiboa dauka, jendearengan ezinegona ere sorrarazten duela uste dugu”, azaldu dute.

Laburbilduz, milaka pertsonak gozatuko dituzten jaiak egiteko gogoa aitortu dute. Bilbo kolorez janztea da euren helburua, “munduko festa onenak izateko”.


Batzar Nagusien pleno ibiltaria egin dute Hondarribian

Gipuzkoako Batzar Nagusien 2019-2023 agintaldiko lehen osoko bilkura ibiltaria egin dute gaur goizean Hondarribiko Kultur Etxeko areto nagusian. Atzo eratu ziren Batzar Nagusiak eta, ohiturari jarraituz, eratze ondorengo saioa herrialdeko udalerri batean egiten dute batzarkideek, txandaka. Aurten Hondarribian egitea egokitu da.

Udal hautetsiek Arma Plazan egin diete harrera diputatu, batzarkide eta gonbidatuei. Dantzarien saioa eta gero Arma Plazatik Kultur Etxerantz abiatu da taldea, klarinek Gipuzkoako Ereserkia jotzen zuten bitartean.

Denda kaleko eraikinean, plenoaren aurretik, Xabier Ezeizabarrena Batzar Nagusietako lehendakariak eta Markel Olano ahaldun nagusiak Hondarribiko Udalaren ohorezko liburuan sinatu dute. Eta Txomin Sagarzazu alkateak gauza bera egin du Batzar Nagusien ohorezko liburuan.

Jarraian hasi da bilkura, hurrenez hurren, Hondarribiko alkatearen eta Batzar Nagusietako lehendakariaren hitzaldiekin. Saioa amaitzeko, hurrengo bilkura ibiltaria egingo den lekua zehaztu dute batzarkideek. Bergaran egingo dute gaurtik urtebetera, 2020ko uztailaren 2an. Agur Jaunak-en doinuekin amaitu da Batzar Nagusien saio ibiltaria.


Presoen senideen kriminalizazioaren aurka mobilizatzeko deia egin dute

Iragan ostiralean agerraldia egin zuten eskualdeko zenbait alkatek Etxerateko kideekin batera, presoen senideek bizi duten kriminalizazioa salatzeko. Datorren irailaren 19an Laudion egingo den manifestaziora gerturatzeko deia ere egin zuten.


Dukan dietaren alde onak eta txarrak ezagutu nahi?

Elisabeth Goikoetxea eta Jone Lezetar nutrizionistek hain arrakastatsua suertatzen den dieta honen xehetasunak eman dituzte "Faktoria"n.

Argaltzeko sistema hau jarraituta ari dira munduan milioika lagun mehetzen. Zale ugari ditu eta bolo bolo dabil Pierre Dukan nutrizionista frantziarraren izena. Berak idatzitako "Ezin dut flakatu" izeneko liburua Frantzian gehien saldutako liburua da.

Bere dietaren oinarrian, proteina eta barazkiak. Eztabaidarako gaia ematen du bere sistemak. Bi nutrizionista gonbidatu ditugu Faktoriara. Jone Lezeta, Gernika dauka kontsulta berak eta Elisabeth Goikoetxea, Tolosako Elikatzen zentruan aritzen da elikaduraz gomendio ematen.

Beraien ustez, "dietak pertsonalizatua izan behar du beti, bakoitzaren egoera desberdina delako" eta "bizitza osoan mantendu ahal izango diren, osasun ohiturak hartzea beharrezkoa da".

Entzun solasaldi osoa atxikituriko audioan!


Zortzi etxebizitza tasatu jarri dituzte salgai Margarita Maturanan

Berriztarrentzako zein Berriztik kanpo bizi direnentzako, zortzi etxebizitza jarri ditu salgai Berrizko Udalak. Margarita Maturanan daude etxebizitza horiek; bost Berriz Susa sozietate publikoarenak dira, eta hiru, berriz, jabetza pribatukoak. Martxoaren 6ra arte egin daitezke eskabideak udaletxean. Baldintzak eta eskabide orriak udaletxean bertan eta www.berriz.org atarian daude eskuragarri.

Logela bakarreko hiru etxebizitza, bi logelako lau, eta hiru logelako etxebizitza bat dira salgai daudenak. 100.000 eta 148.000 euro arteko prezioak dituzte, eta etxe guztiek garajea eta trastelekua dituzte.


EBk bilera egingo du irailaren 22an, errefuxiatuen krisia aztertzeko

Hilabete honetan estatuburuen eta gobernuburuen bilera egitea eskatu dute Alemaniak eta Austriak.

Europar Batasuneko (EB) Barne ministroek bilera egingo dute irailaren 22an, astebetean bigarrena, errefuxiatuen auzian herrialdeen artean sortu diren zatiketak gainditzeko eta 120.000 errefuxiatu EBko herrialdeetan birkokatzeko egitasmoa adosteko.

Atzo, errefuxiatuen krisia jorratzeko bilera egin zuten EBko Barne ministroek Bruselan, baina bilera akordiorik gabe amaitu zen. Europako Batzordeak 120.000 errefuxiatu Europar Batasuneko herrialdeetan birkokatzeko egitasmoa jarri zuen mahai gainean, baina 28 herrialdeak ez ziren ados jarri.

Asteleheneko bilera amaitu baino ordu batzuk lehenago, akordioa egintzat jo zuten Alemaniak eta Frantziak, baina errefuxiatuak banatzeko derrigorrezko kuota sistemak adostasuna eragotzi zuen.

Herrialde gehienak asilo eskaera egiten duten errefuxiatuak birkokatzeko programa adostearen alde agertu ziren, baina erabakia urriaren 8ko goi-bilerara atzeratu zuten. Bien bitartean, lan teknikoan aurrerapausoak ematea eta behin betiko akordioa urriaren 8ko goi-bileran hartzea da asmoa.

Dena den, datozen bi urteetan 32.000 errefuxiatu EBko herrialdeetan birkokatzea adostu zuten EBko herrialdeek.

Atzoko bilerak porrot egin ondoren, Jean Asselborn Luxenburuko Atzerri ministro eta EBko txandakako presidenteak urriaren 8a baino lehen beste batzar bat deitzea erabaki du.


Irudikoak aurten 80 urte bete dituzten herritarrak ditugu. Atzo Gure Pakea Elkartekoek omenaldia antolatu zieten. Mezatan bildu ziren lehenik, eta gero, bazkari eder baten bueltan Atxega jatetxean.

Irudikoak aurten 80 urte bete dituzten herritarrak ditugu. Atzo Gure Pakea Elkartekoek omenaldia antolatu zieten. Mezatan bildu ziren lehenik, eta gero, bazkari eder baten bueltan Atxega jatetxean.


Ludoteka martxan

Arakilgo Udaleko Kultura, Euskara eta Kirol Batzordeak martxan jarri du ibarrerako zerbitzu berri bat: ludoteka. Hilaren 18an zabaldu zituen ateak. Olaiak, ludotekariak, zortzi aurrekin ekin dio bere lanari. Zuhatzuko elkartea da bilgunea. Hitzordua asteazken arratsaldetarako jarrita dago, 17:00etatik 19:00etara. Arakilgo Udal Ludoteka maiatzera arte izanen da martxan. Udaletik jakinarazi digute oraindik ere inor interesatuta egonez gero izena emateko aukera duela. Izena udaletxean eman beharra dago eta horrekin batera bost euro pagatu behar dira. Udaletik jakinarazi dutenez ludotekan euskara landuko da. Estreinako aldiz eskaini du zerbitzu hori Arakilgo Udalak. Aurretik Urbaran euskara taldeak eskaini izan du zerbitzua, baina uda partean soilik.


Arizmendi Series Colegiales torneoko txapeldun!

Series Colegiales torneoko finala irabazi du Arizmendik, egubakoitz iluntzean Corazonistas-en kontra emozioz betetako partidua irabazi ostean. Saskibaloi zale ez direnek ere gustura ikusten duten partidu horietakoa izan zen, azken minutuan erabaki zutelako Gorka Zurutuzaren mutilek partidua, gasteiztarrek aurreko laurdenetan izango abantaila ezerezean utzi eta gero. Azken unean, debagoiendarrek azken bultzada egin eta torneoa irabazi zuten (56-53).

Series Colegiales torneoko finalak ez zion inori hutsik egin. Final handietako giroa –300 lagun harmailetan– eta ohorezko sakea egiteko Joe Arlaukas, 19990 eta 1993 urte bitartean Taugres (Baskonia) taldeko jokalari izan zen estatubatuarra. Partidua hasita, lehenengo laurdenean Corazonistas ibili zen aurretik, baina bigarren eta hirugarren laurdenean Arizmendiko gazteek abantaila polita hartu zuten. Bazirudien partidua erabakita zegoela, Arizmendik eramango zuela Series Colegiales torneoko garaikurra etxera, finalean uste baino kontrario makalago baten kontra indarrak neurtu eta gero.

Baina ez, partiduari asko geratzen zitzaion, batez ere emoziotik. Corazonistas taldeak ezerezean utzi zuen Arizmendiko mutilek markagailuan eskuratutako abantaila, eta partidua amaitzeko minutu baten faltan puntu bat aurretik jarri ziren gasteiztarrak. Une horretan, baina, Zurutuzaren taldeak ez zuen behera egin, nahiz eta hori izango litzatekeen normalena. Ordura arte txarto egindakoak zuzendu, eta azken minutu horri etekin galanta aterata partidua hiru puntuko aldeaz irabazi zuten (56-53), harmailetan zeuden gozamenerako. Hala, Arizmendi da Series Colegiales kopako Euskadiko txapelduna. [Finaleko argazki gehiago hemen]. Aipatu, Arizmendi taldea Ointxe! klubeko harrobiko jokalariz osatuta dagoela, " Elkarlananean egindako lanaren emaitza da hau", adierazi dute Arizmendiko ordezkariek.

Taldekako saria bakarrik ez, Arizmendiko jokalari bati eman zioten MVP saria, alegia, Iñigo Cadiñanosi. Iñigok Arlaukasen eskutik jaso zuen saria:


Berdintasunaren aitzindariak

Iruñeko Udalean 1979. urtean zinegotzi izan ziren bost emakume saritu ditu Bronce peñak. Berdintasunaren aldeko FESTA egitasmoaren hirugarren saioa izan da aurtengoa


Osasuna eta nutrizioaren gaineko tailerra martxan

Landa XXI landa inguruko emakume eta sendien elkarteak, Abadiñon izandako arrakasta ikusita, Berrizen ere osasuna eta elikadura oinarri dituen tailerra ipiniko du martxan martitzenean. Azaldu dutenez, \"bere bizi kalitatea hobetzeko prest dagoen edonork\" parte hartu dezake. Tailerra teorikoa izango da batez ere, eta horretarako dokumentazio guztia eskuragarri izango da. Dena dela, ohikoak ez diren hainbat jaki probatzeko saio praktikoa ere egingo dutela aurreratu dute. Oihane Unzalu dietistak gidatuko du tailerra, eta txirrindulari profesional baten bisita ere jasoko dute. Martitzen eta eguenetan burutuko dituzte saioak Kultur Etxean; guztira 50 ordu iraungo du tailerrak, 20 saiotan banatuta. Euskara eta gazteleraren artean aukeratu ahalko dute interesatuek. Matrikula 50 euro da, eta lehenengo egunean ordaindu beharko dute. Amaitzean diploma jasoko dute parte-hartzaileek.


270 bat neska-mutiko dabiltza udaleku irekietan

Bi eta hamabi urte bitartekoei zuzenduta dauden Txatxilipurdiren udaleku irekiak astelehenean hasi ziren. Haur eta gaztetxo horiek guztiak 28 hezitzaileren ardurapean izango dira uztailean zehar.

Txatxilipurdik antolatzen dituen udaleku irekiak astelehenean harri ziren martxan eta uztailaren 21ra arte egongo dira eskuragarri Arrasateko haurrentzat. Udaleku horiek Arrasateko kaleetan gauzatzen dira; ekintza ezberdinen bitartez jolasak eginda, esaterako. Horiez gain, igerilekura joaten dira eta irteerak egiten dituzte.

Parte hartzearen garrantzia

Udalekuan izango diren aurren iritzi eta proposamenak kontuan hartuko dituzte, une oro, udalekutako arduradunek; izan ere, parte hartzea oso garrantzitsua da beraientzat. Hori horrela, LHkoek lehenengo astean egingo dituzten ekintzak planifikatuta dituzte; baina, bigarren eta hirugarren asteei begira, euren nahi eta gustuen arabera, ekintza ezberdinak antolatuko dira.

HHko umetxoen ekintzak dagoeneko finkatuta daude, hiru astean zehar egingo direnak, zehazki. Hala ere, euren proposamenak ere izango dira kontuan, eta, horien arabera, dinamika ezberdinak harriko dira martxan.

Aurtengo berrikuntzak

Aurten, gaurko egunean, uztailaren 7a, Txorimalo Eguna ospatuko dute, eta egun berezia izango da, haurrak mozorrotu egingo baitira; desfilea ere egingo dute. Gainera, hilaren 21ean, azken egunean, ekintza ezberdinak gauzatuko dituzte.


Gastronomiari bultzada emateko bilkura


«Trukeak hizkuntza unibertsal egin du gastronomia»

Duela 29 urte zabaldu zuen Joan Rocak El Celler de Can Roca jatetxea, Gironan. Hamaika sariren ostean, hark eta bere anaia Jordi eta Josepek ez dute sukaldaritza albo batera uzteko asmorik.

Bukatu dute jada aurreneko promozioko ikasleek Gastronomia eta Sukaldaritza Arteen Gradua Basque Culinary Centerren (BCC). Nazioartean ezagun diren hainbat sukaldarik hartu dute parte horren harira antolatu dituzten ekitaldietan. Restaurant aldizkariaren arabera munduko jatetxerik oneneko sukaldari den Joan Roca (Girona, 1964) Donostian izan da, gastronomia fakultateko ikasleen graduazio ekitaldian.

Goi-mailako sukaldaritza da zurea eta zure anaiena. Ez al du presiorik eragiten zuengan maila mantendu beharrak? Nola hartzen duzue hori?

Naturaltasunez hartzen dugu egoera hau. Guretzat, pasioa da garrantzitsuena; pasioari esker egiten diogu aurre presioari. Hiru izateak ere laguntzen du horretan: presioa bera anaion artean banatzen dugu, eta horrela jasangarriago egiten zaigu. Azken batean, benetako presioa urrutitik etorritako bezeroak jartzen diguna baizik ez da, gure etxera esperientzia indartsu bat bizitzera etortzen delako. Gainerakoak, sariek, aitorpenek, badute garrantzirik, baina, izatez, aldakorrak eta iraunkortasunik gabeak dira. Ilusioa eta kohesioa baliotsuago dira guretzako.

Sukaldaritza diziplina askorekin jarri duzue harremanetan: artearekin, teknologiarekin, musikarekin... Nola lortzen duzue hori?

Diziplinak elkarrekin harremanetan jartzea inspirazio iturri bat da. Horren bidez, input berriak bilatzen ditugu, eta gure diziplina bera beste perspektiba batetik ikusteko aukera izaten dugu. Alderantziz ere: guk ekarpena egiten diegu beste diziplinetan dabiltzanei. Nik uste dut begirada eta bihotza zabalik izatean datzala eboluziorako gakoa. Antropologia, artea, diseinu industriala, giza harremanak, zentzumenak aztertzen dituzten zientziak... Asko dira garrantzitsuak diren gaiak. Horien bidez, sukaldaritzak beste dimentsio bat har dezake. Guk sorkuntza bultzatzeko bide berriak topatu ditugu elkarrizketa horietan.

Talde lana ere bada zuena. Nola lortzen duzue ados egotea hiru anaien artean?

Zortea dugu, hirurok elkar ondo ulertzen dugulako eta ikuskera bera dugulako bizitzarekiko. Elkarrekin, norabide berean hazi gara, eta amets bera partekatzen dugu. Guretzat, hau ez da soilik ogibide bat, bizitza ulertzeko modu bat baizik. Gainera, hirurok dugu argi zein den gure papera triangelu gastronomiko honetan. Dugun hau ez da estrategia baten emaitza. Berez ateratzen zaigu. Goizeko bederatzietatik goizaldeko ordubiak arte, jatetxean izaten gara: han bizi gara, partekatzen duguna da jatetxea, eta, azkenean, jarduteko modu hau da naturala den bakarra.

Izen ezaguneko beste sukaldariekin ere baduzue harremana eta trukea.

Gaur egungo sukaldaritzaren ardatza hauxe dela uste dut: lehiatzeari uztea eta konpartitzeari ekitea. Badira urteak horrela pentsatzen dugula. Gaur egun, sukaldaritza nora heldu den ulertzeko, ezinbestekoa da. Azken urteetan, kontzeptu eta teknika gehiago sortu dira sukaldaritzaren historia osoan zehar baino. Konpartitu izanaren emaitza da hori. Batzuen ahaleginak beste sukaldari batzuek hobetu eta eraldatu dituztelako. Beste jardun batzuetakoak harrituta geratzen dira jarrera hau dela eta. Erotuta al gauden eta gure ideiak zer dela eta aditzera ematen ditugun galdetzen digute. Guk, ordea, badakigu hori dela aurrera egiteko modua. Gastronomiak asko irabazi du partekatzeari esker: trukeak hizkuntza unibertsal egin du gastronomia.

Zuek hirugarren belaunaldia zarete, sukaldeari dagokionez, zuen familian. Ondorengorik izango al da?

Zaila da jakiten. Nire semeak hemezortzi urte ditu, eta Zientzia Politikoak ikasi nahi ditu. Alaba gazteegia da oraindik; hamaika urte baizik ez ditu. Piturenak [Josep anaiaz ari da] nerabeak dira. Ez da erraza jakiten, baina ez da kezkatzen gaituen zerbait. El Celler de Can Roca zerbait magikoa sortu dugun hiru anaion proiektua da. Nola lortu dugun ere ez dakigu oso ondo, baina badakigu zaila litzakeela inork honi jarraipena ematea. Gure aitona-amonek La Rochako herrixka batean zuten jatetxea. Gure gurasoek, berriz, Can Roca. Proiektu ezberdinak hirurak. Ondoko belaunaldiek ezer egitekotan, euren proiektua sortzea litzateke ederrena, proiektua bera eraikitzea baita interesgarriena proiektu batean.

Hala ere, zuen guraso eta aitona-amonek asmatuko zuten zerbaitetan zuek sukaldean jarraitzeko, ezta?

Gu bizitzeko modu horrekin maiteminduta gaude. Gure ama oraindik ere zoriontsu da gugandik oso ezberdina den sukaldaritza horretan, oso menu sinpleak eta tradizionalak prestatuz. Guk txikitatik bizi izan dugu ere bezeroen eta familiaren arteko harremana; zirkulu sozial horren parte izan gara. Gainera, egokitu zitzaigun garaian, beharrezkoa izan zen gurasoenean guk ere laguntzea, bertan lan egitea. Gertu-gertutik ezagutu genuen. Sukaldaritza oso modu ezberdinean ikusi eta ulertzen dugun arren, gure amaren sukaldaritza eta gurea eskutik doaz.

Eta zer deritzozu gaur arratsaldean graduatuko den belaunaldiari buruz?

Zentro honetan [BCCn], balioa eman zaio talentuari, pertsonari tresnak eskura jarri zaizkio, eta formazioa eskaini zaio. Belaunaldi honek gastronomia transformatzeko gaitasuna izango du, diziplina anitzeko ikuspegia duelako eta osasunarekiko eta sukaldaritza jasangarriarekiko kontzientzia garatua duelako. Sukaldaritza kohesio sozialerako tresna gisa ikusteko gai da. Gastronomiak oraintxe bertan behar duena da hau.


500 euroko isuna jarriko diete hondakinak kalean uzten dituztenei

Udaltzaingoak zaintza bereziak egingo dituela azaldu du udalak. Garbigunea eta etxeko bolumen handiko bilketa zerbitzua erabiltzeko deia egin die herritarreiHondakinak kalean botata uztea zigortuko du Bermeoko Udalak. Herria garbi mantendu gura dute, eta azken aldian, altzariak, etxetresna elektrikoak eta sastarrak edukiontzien inguruan botata ikusten ari direla azaldu du Bermeoko Udaleko zerbitzuetako zinegotzi Benito Ibarrolazak. Aipatu egoera saihesteko hartu dute neurria, eta isunak 500 eurokoak izango direla esan du Ibarrolazak.Era berean, udaltzainek zaintza bereziak egingo dituztela jakinarazi du zerbitzuetako zinegotziak: «Jarrera horiek ez dira bidezkoak; herria zikintzen dute, herriaren irudi onaren kalterako».Doako zerbitzuakHala, Bermeon, bolumen handiko altzariak zein etxetresna elektrikoak biltzeko bi zerbitzu daudela gogorarazi gura die herritarrei: Garbigunea, batetik, eta etxeko bolumen handiko bilketa zerbitzua, bestetik. Bi zerbitzu horiek, gainera, doakoak direla aipatu dute.Bermeoko Udalak Koopera Lantegi Batuen enpresaren laguntzagaz eskaintzen du bolumen handiko altzariak biltzeko zerbitzua, eta eguaztenetan egiten dute bilketa. Hala ere, erabiltzaileek martitzen gauean utzi behar izaten dituzte altzariak atari aurrean edota sastar batze punturik hurbilenean.Zerbitzu hori erabili gura dutenek, baina, derrigorrezkoa dute aurretiaz abisua ematea, 94-612 11 77 telefono zenbakira deituta.Bermeok Garbigunea ere baduela gogorarazi gura izan du Ibarrolazak. Garbigunera altzariak eta etxetresna elektrikoak eraman daitezke, etxeko hondakinak eta antzekoak gaika batzeko zentroak baitira. Astelehenetik barikura 09:00etatik 13:30era eta 15:30etik 18:00etara zabalik dago Garbigunea; zapatuetan, berriz, 09:00etatik 13:30era.Sastarrak, bestalde, dagozkien edukiontzi barrura botatzeko deia egin du zerbitzuetako zinegotziak. Herria garbi mantentzea «guztion ardura dela eta», herritar guztien inplikazioa eskatu du.


Apirileko udalbatzan egon da Getxo Bizia plataforma

Ohi bezala Getxo Biziako hautetsia eta ordezkariak gaurko udalbatzarrean egon gara. Izandakoen inguruan, ezin aipatu gabe utzi udal agintariei lan, ordainsari eta gizarte baldintzen inguruko negoziazioa eskatuz ELA eta LAB-eko ordezkarien hileroko protesta, gaur ere bertan izan dena, udal eta foru administrazioen kudeatzaileen itxikeriaren lekuko. Bestetik Getxo Biziak iritzia eman du, 13-12 bozketarekin Getxo Biziari dagokion zinegotzi postua aintzat hartu gabe, onartu den Lan Postuen Zerrendari buruz. Halaber Arkaitz Goikoetxea, Kepa Saratxaga eta Endika Lejarzegi pairatzen ari diren epaiketak eta indefentsioa salatuz, galde-eskeen txandan mozioa irakurri dugu.

Mozioa bere osotasunean irakurtzeaz gain hurrengo balorazioa eta eskakizunak egin ditugu han bertan.

Getxo Biziak mozio bat aurkeztu du

Getxo Bizia herri plataformak mozio bat aurkeztu du udalbatzar honetan irakurria, eztabaidatua eta bozkatua izan zedin, baina testua gaiordenetik baztertu egin duzue. Non daude duela hilabete askotako hitzak eta promesak? Non formula eta bideak lege faxistek galerazitako hautetsiek udal batzordeetan eta udal batzarretako eztabaidetan parte har dezaten? Hauteskundeetan herritarrek adierazitakoari beste behin egin diozue trufa.

Oraingoan gainera aipatu ere ez duzue egin mozioan salatu dugun injustizia. Hobe da antza Getxoko gazte hauek jasan zituzten torturak eta jasaten ari diren ezelako bermerik gabeko prozesu judizialari buruz hitzik ere ez egitea.

Getxo Biziaren eskaera sinplea bezain zentzuduna da: Arkaitz, Kepa eta Endika, Getxoko hiru herritar pairatzen ari diren indefentsio egoera ezagutzeko, Udalaren ordezkariek hitz egin dezatela auziperatuen abokatuekin. Eta honekin batera jarrera argia eta sendoa torturaren aurrean, torturarik ez egoteko neurri eraginkorrak aldarrikatu eta bermerik gabe egindako adierazpenak jendea gartzelaratzeko erabiliak izan ez daitezen exijitzea.

LPZ-RPT, Lan Postuen Zerrenda

Aurreko udalbatzarrean Lan Postuen Zerrenda proposamena gaiordenetik erori eta gero, kritikatu egin genuen jada azken urte hauetako udal honetako pertsonal politika.

Duela hilabete esan genuen eta gaur ere errepikatzen dugu, Udal batzarrean onartu zen azken Lan Postuen Zerrenda, 2.000. urteko LPZ, bertan behera utzi dutela epaitegiek eta horregatik ekarri egin dela udalbatzarrera azken LPZ hau. Gezurra dirudi azken 4 urte luze hauetan alde sindikalarekin ezelako akordiorik ezin lortu izatea LPZ berri baten inguruan.

Gaurko bozketan gainera, Getxo Biziari dagokion zinegotzi postua baliatu du beste behin ere udal gobernuak bere proposamena aurrera ateratzeko! 13 alde, 12 kontra. Honelako bozketetan isladatzen da argi eta garbi udal gobernuaren gezurrezko gehiengoa.

Edukin zehatzei dagokienez aipamen xume batzuk.

Udaltzainen postuetan hainbat irregulartasunez osatuta dago zerrenda. gehiegizko soldata osagarriak postu batzuetan, lehiaketa eskatzen duten postu batzuk izendapen librekoak bezala ageri dira, postu zehatz baterako titulazio nahikoa ez duen pertsona bat postu horretan kokatzen da. Zuzenduko al dira irregulartasun hauek?

Hizkuntza Politikarako Sailburuordetzaren txostena dela eta, zuzendu al dira bertan agindutakoak? Ezarri al zaie 4. hizkuntza eskakizuna Sistemetako eta Datu-Baseetako Arduradun eta Sareetako eta Segurtasuneko Teknikari postuei? Udaltzaingoko lehen agente 13 postuei 3. hizkuntza eskakizuna ezarri al zaie? Bigarren plangintzalditik hirugarren plangintzaldira aldatu nahi ziren 5 derrigortasun datak, lehengoan utzi al dira? Zergatik daude oraindik jendaurreko lanpostuak derrigortasun datarik gabe?

Galdera guzti hauek erantzun bat merezi dute.

Getxo Bizia

e-posta: info@getxobizia.org


Ainhoa Cantalapiedraren kontzerturako sarrerak, 10 eurotik gora

Ainhoa Cantalapiedrak, OT Operación Triunfo programako irabazle izandakoak, kontzertua emango du etzi Itzela dantzalekuan. Sarrerek 10 euro eta hortik gora balio dute:

01:00ak baino lehen: 10 euro, trago batekin.

01:00en ondoren: 12 euro, trago batekin.

Leihatilan: 15 euro, trago batekin.


Markel Anasagastiren zutabea: Beharrera!

Alemanian lau bat hilabete emonda, orain dala aste bi eskas heldu nintzen Euskal Herrira. Lekeitioko eta Bermeoko jaietan batera eta bestera ibili ostean, eta egun batzuk kanpoan pasata, eguneroko bizitzara bueltatuteko sasoia etorri da. Denporapasa alde batera itxi, zereginak ordenau, eta beharrean hasteko garaia.

Uda guztian etxera ailegauniko kartak leidu barik; hamaika periodiku mahai gainean pilotuta; sarrera bandejan irakurri bako ehun e-mail inguru; begiratu barik itxiniko tuitak, hamar bider gehiago…

Egunkariakaz hasi naz. Barri honak hasikera hasikeratik: Astra sorkuntza fabrikea zabaldu barri dabe, eta zapatu arratsaldean egingo da hurrengo asanblada. Agendan apuntau beharreko eguna. Bigarren kilometroaren hasiera. Lehenengo kilometrotik datozenak aurrera segitzeko aukera, eta aurretik ibili ez diranak (ni neu, esaterako) proiektuan sartzeko, edo behintzat, nondik norakoak ezagutzeko momentu ederrena. Sortzaileentzako paradisua eraikitzeko parada.

E-mailen artean, barriz, erdiak baino gehiago Nuntxaku taldea osatzen dugunonak.

Emoten dau kurtsoa hasteko gogoa dagoala. Zapatuan goizean goiz han izango gara Kapilla atontzen, 2012-2013ko ekitaldirako aretoa prest izateko. Hori be Astran moduan, danontzako edegita dago, inork antzerki, kontzertu, jardunaldi edo dana dalakoak antolau gura dabezenerako. Nuntxakun zelan behar egiten dan ezagutzeko, zapatuan kikua egitea izango da aproposena.

Twitter eta Facebooken, lagun eta jarraitzaileen arteko joera nagusiak aste honetan Mundakako Erreka auzoko jaiak dira. Hainbat dira Hiruzubi Erreka auzoko elkarteak antolauriko ekintzak: poteoa, auzo bazkaria, kontzertuak… Eguna ondo baino hobeto amaituteko derrigorrean egin beharreko bisita.

Azkenerako itxi dodaz kartak, gehienak propaganda zirelako, bueno, eta Alemanian kotxeagaz behar dan baino arinago ibiltzearren hartuniko isuna, bueno, eta gauez bizikleta gainean argi barik ibiltzeagaitik jasonikoa, eta…

Karten zer hori alde batera itxita, badaukat, orduan, zapaturako beharrik. Goiza Bermeoko Hermanutan hasi, Mundakako Erreka auzoan bazkaldu, arratsaldean Astrara, eta iluntzerako kontzertuak ikusten barriro be Errekara. Halako plan biribilik, gura izanda be, ezin. Animau, eta parte hartu!


Merkel gutxieneko soldata ezartzearen kontra

Angela Merkel Alemaniako kantzillerra bere herrialdean gutxieneko soldata jartzearen kontra azaldu da. Gobernuko bazkide sozialdemokratek eskakizun hori egin diote eta Merkelek esan du, onartzekotan, sektore batzuetarako baino ez lukeela onartuko. Astelehenean bilduko dira bi bazkideak.

Europan hogei herrialdek baino gehiagok daukate gutxieneko soldata ezarria, "baina horrek ez du esan nahi Alemaniarako tresna egokia denik", adierazi du kantzillerrak.


Pentsamenduaren konkistan

Saiakera kopurua eta haien gaineko interesa haziz doazela bistan da azokan. Arrakasta dute feminismoan ardaztutakoek, baina bestelako galderen inguruko lanak ere bilatzen dituzte irakurleek

Bada denboratxo bat susmo bat zabalduz dabilela liburuzaleen artean: euskarazko saiakeren kopurua haziz doa apaletan. Eta, beraz, hala ari da generoa Durangoko Azokako salmahaietan ere lekua irabazten. «Konpartitzen dugu pentsamenduari lotutako euskarazko gero eta liburu gehiago daudela, dudarik gabe», dio Miren Rubio Jakineko kideak. «Erranen nuke erostera etortzen direnek eskertzen dutela, eta nahi dutela euskaraz jaso hori. Are, badira galdetzen dutenak ea autore jakin bat euskaraz non irakur dezaketen. Horren isla ere bada saiakera argitaratzeko apustua». Aurrean dituen liburu denak dira pentsamenduari lotuak, eta, goiza nola doan galdetuta, erantzunak ere ematen du pentsamendu argitaratuaren interesaren berri: «Goiza oso ondo, saldu eta saldu».

«Euskal pentsamenduaren ur-jauzia». Joxe Azurmendiren kongresurako kartela zintzilik dago Jakinen erakusmahaian, esaldi hori goitik-beheran, heldu den astean Donostiako San Telmo museoan egingo den jarduera iragarriz. Adineko lagun bi, informazio eske Rubiorengana: «Izena eman behar duzue, bai». Aurrean dituen liburuen artean, erdian, Eskafandra bildumakoak nabarmen: Angela Davis, Virginie Despentes, Silvia Federici, Judith Butler, Carole Pateman, eta, aurtengo protagonista, Simone de Beauvoir eta Bigarren sexua-ren bi liburukiak —iluntzean aurkeztu zituzten areto nagusian Irene Arrarats Lizeaga BERRIAko Euskara Taldeko arduradunaren itzulpena eta Nora Alberdi eta Iratxe Fresnedak ondutako dokumental laburra —. Rubio: «Eskafandra da gure salmentetan izarra. Heldu den jendea gaztea da, gainera; deigarria da. Ondo ezagutzen dute eskatzen dutena». Bilduma feministaren albo batean daude Jakin aldizkariaren azken zenbakiak eta Txillardegiren inguruko bilduma; beste aldera, Jakin Irakurgaiak saileko liburuak: Descartes, Platon, Sartre, Azurmendi, Marx... «Hauek ere, tantaka-tantaka, beti saltzen dira. Azurmendi, batez ere; Azurmendi beti».

Garai batean, Jakinena zen pentsamenduari loturiko erakusmahai argienetakoa azokaren barruan. «Eta, gainera, filosofiari eskainitako atal batekin. Bakarrenetakoa, eta oso minoritarioa, gainera, nahiz eta sona bazuen». Egun, baina, Landakoko korridoreetan ibiltzen segitu, eta batez ere literaturan ardaztutako argitaletxeetan ere ez da zaila saiakerak topatzea. Horien artean dira, gutxi batzuk aipatzera, Anjel Lertxundiren Itzuliz usu begiak, itzulpenaren gaineko saio literarioa, Alberdanian; Danele Sarriugartek euskarara ekarritako Feminismoa %99ren alde, Txalapartarenean; edo Lisipe bilduma feministako ale berria, Lorea Agirrek eta Idurre Eskisabelek sinatu duten Trikua esnatu da. Susan.

«Gure argitaletxearen ekoizpenaren %80 saiakera da; orduan, gure begirada oso baldintzatua dago», dio Katakrakeko Nerea Fillatek. Inguruan ere nabaritu du, hala ere, pentsamendua argitaratzearen alde egin dutela askok. «Saiakerak irakurtzeko ohitura ere sortu egiten da, eta hori ez da egun batetik bestera gertatzen. Badira urte batzuk hainbat argitaletxe, batez ere feminismoari lotuta, saiakera dezente argitaratzen ari garela, euskaraz egindako testu teorikoagoak irakurtzeko parada dugula, eta horrek irakurlego bat sortzen du. Ohitura bat, bidexka bat, bere emaitzak izaten dituena gero». Bidexka hori irekitzen eta ugaritzen ari da, Fillaten ustez, testu klasikoagoak zein uneari lotuagoak euskaraz irakurtzeko aukerak areagotzen doazela. «Horrek, zorionez, galdera berriak proposatzen ditu».

Bizi aritu da Iruñeko argitaletxearen erakusmahaia irakurleekin hartu-emanean. Liburuak ez, zintzilik dituzten poltsak erosi dituzte batzuek. Alfabetoko hizkiak eta mezu bat inprimatuta horietan: 26 letra mundua aldatzeko. Aldarri horrexek azal lezake argitaletxeak saiakeraren alde hasieratik egindako apustua. «Gure liburu dendan ere zati handi bat saiakerari eskainia da. Saiakerak aldaketa sozialak bultzatu eta inguruan eztabaida politiko emankor bat xaxatzea ahalbidetzen digu». Eta harrera ona duten lanak dira, zalantzarik gabe esan du Fillatek. Aurten ekarri dituzten nobedadeen artean dituzte, esaterako, Susan Buck-Morssen Izuaren osteko gogoeta eta Eva Illouzen Arimaren etorkizuna. «Saiakerak irakurtzeko mugatuak direla esaten da, baina guk kontrakoa ikusten dugu».

'Boom' batetik urrun

Pamiela da saiakerari lotutako beste txoko ziur bat azokaren barruan. Hark argitaratu du, hain zuzen, aurten saiakerako Euskadi saria irabazi duen lana: Juan Carlos Etxegoien Xamar-en Etxera bidean. Erakusmahaian zebilen egilea atzo, irribarretsu. «Pamielan erran nuen: 'Egin dut liburu bat ez duguna saldu behar, geldituko zaiguna herrian eta inguruko jende baten artean'. Eta begira, espero ez genuen oihartzun bat lortu du». Bigarren argitaraldiaren zigilua darama dagoeneko azalean. «Baina hori saria baino lehen izan zen!», Xamarrek.

Nafarroako Aezkoa ibarrean 36ko gerrak eragindako etena aztertzen du lanak. Eta egileak duda egin du ea saiakera den: «Nik ez nekien sobera saiakera egiten nuenik. Label horren barruan sartzen dute literatura hutsa ez den guztia. Pamielak badu sail bat Saio eta testigantza, eta hor dago hau, zeren funtsean nik egin dudana testigantza bat baita. Noski, badu saiakeratik, badelako sozio-biografia bat, guk bizi izandako errealitate bat; euskararen galtzearen eta berreskuratzearen inguruko gogoeta bat. Arantxa Urretabizkaiak irabazi zuen sari bera duela bi urte -Bidean ikasia-rekin-, eta hori ere berdin, testigantza bat da, baina oinarri batekin».

Kazetariarekin hitz egin artean, andre bat egilearen liburua eskuetan zain egon da, noiz amaituko, sinatu diezaion. «Ordubetean hamar bat ale sinatu ditut, eta harrituta nago pixka bat. Atxaga ondoan, deus ez da —sinatzen aritu zen hura ere atzo—, eta Sarri, ez datorrelako... [barrez] Baina pozik, pozik bai. Liburu berezia da, eta ikusten duzu erosten duenak aurrez jakinda erosten duela».

Nola begiratzen den, saiakeren ugaritzeak pentsamenduaren boom baten itxura ere har lezake. Baina errealitatea hortik urrun ikusten du Rubiok. Euskal letretan pentsamenduari ez zaiola behar adinako balioa eman ere uste du, eta hori dela orain agian aldatzen ari dena: «[Joan Mari] Torrealdaik esaten zuen euskal kulturaren osasuna neurtzeko modu bat zela argitaratutako saiakera kopurua, eta hor minbizi txiki bat zegoela erakusten zuten datuek. Orain, esango nuke apurka normaltasunerantz gerturatzen hasi garela».


Aiztgorrira eta Erlora mendi irteerak

Abneduaren 31ean eta urtarrilaren 1ean mendi irteerak egin zituen Lagun Onak M.B., urtea mendian amaitu eta hasteko. Argazki bilduma honetan Aitzgorrira eta Erlora egindako bi mendi irteera horien argazkiak daude ikusgai. Ez zuten eguraldiaren laguntzarik izan baina urteroko bi txango horiek berdin-berdin egin zituzten.


Ehunmiliak, korrikalarien festa

Ehunmiliak. 2010ean, erokeria zirudien, baina dagoeneko egonkortu da Euskal Herriko ehun miliako mendi lasterketa bakarra. Ez da proba bat bakarrik izango, ordea: ohi bezala, Goierriko Bi Handiak ere jokatuko da, eta, aurten, lehen aldiz, baita Marimurumendi maratoia ere. Bihar arratsaldean hasiko da ultren festa Beasainen.


Partehartze ordenantzari alegazioak

Udalaren webgunean argitaratuta dago partehartze ordenantza, eta alegazioak egiteko aukera dago martxoaren 23ra arte. Ordenantza ikusteko: http://www.astigarraga.net/eu/ficheros/33_5656eu.pdf.


Ruper Ordorika: "Gustura gelditu naiz azken lanarekin"

'Haizea garizumakoa' da musikari oñatiarraren azken lana. Oñatin eta Arrasaten diskoa aurkezteko asmoa du.

Haizea garizumakoa du izena Ruper Ordorikak atera duen azken lanak. Elkar disketxearekin kaleratu du.

Arrasate Irratian elkarrizketatu dute Ordorika


«Batzuek pentsio miserableak dituzte»

Maria Eugenia Arozarena

Elizondo I 2008an jubilatua

Ez da bere kasua, baina «batzuek pentsio miserableak» kobratzen dituztela salatu du Arozarenak, «bizitzeko adina ere ez direnak». Inguruan «gerrikoa dezente estutu» behar izaten dutenak ezagutzen dituela aitortu digu eta alargunak ere gogoan izan ditu, «pentsio minimoak jasotzen dituztelako». Horregatik eskatu du «pentsio altuagoak» izatea. Etorkizuna, berriz, «beltza» ikusten omen du. «Orain igoera izanen dugu baina igoera hori barregarria» iruditzen zaio.


Teileriako bateltokian zazpi amarratze esleituko dituzte

Muruetako Udalak Teileriako bateltokian amarratzeak esleitzeko deialdia zabaldu du. Jakitera eman dutenez, zazpi ontzirentzako amarratzeak esleituko dituzte.

Interesa daukatenek Muruetako udaletxera jo beharko dute proposamena aurkeztera. Proposamenak iragarkia Bizkaiko Aldizkari Ofizialean eta Muruetako Udalaren webgunean argitaratu eta hamabost egun naturaleko epean aurkeztu beharko direla azaldu dute.

Amarratzeak, gehienez, bost urterako izango direla jakinarazi dute udal arduradunek. Amarratzeak kontratua sinatu eta hilabetera erabiltzen hasteko aukera edukiko dute erabiltzaileek. Informazio gehiago gura dutenek udaletxean (94-625 24 51 /udala.murueta@bizkaia.org) jaso ahalko dute.


Amonarriz eta Kortajarena, talentudun kirolariak

Gipuzkoako Foru Aldundiak talentudun kirolariak atzeman eta prestatzeko duen programaren barruan, Danok Danena halterofilia taldeko bi gaztetxo hautatu dituzte etorkizuneko kirolari gisa: Xabier Amonarriz eta Jon Kepa Kortajarena.

Proba batzuk pasa ondoren, 2018-19 denboraldiko talentuzko kirolariak izendatu berriak izan dira biak. Hainbat kirol kontuan hartuta, 20 kirolari izendatu dituzte guztira Gipuzkoan. «Hain gazte izanik, bere esfortzua suposatu die Xabiri eta Jon Kepari horretara iristea. Zorionak biei eta animoak aurrera jarraitzeko», azaldu dute Danok Danena taldetik.


Asfaltatze lanak uda ostean

Lasarte-Oriako udalak hiru urteko asfaltatze plangintzarekin aurrera egingo du. Horretarako lanen lizitazioa atera du lehiara. Bi urtetan egin beharko dituzte lanak

Jesus Zaballos alkateak, Jose Mari Urdampilleta Zerbitzu publikoak saileko arduradunak eta Agustin Valdivia Hirigintza saileko buruak eman dute lehiaketaren berri.

Lizitazioko baldintza-agirietan asfaltatu behar diren eremuak zehazten dira. 2018an, hauek dira asfaltatuko diren eremuak: Zelaialde, Iturri goxo, Txartel, Arranbide, Uistin kalea, Blas de Lezo, Donostia Etorbidea, Antxota, Buruntza, Zirkuitu Ibilbidea, Goiegi eta Basaundi. 2019an berriz, Atsobakar auzoan eta Asteasuanen, Antxisun, San Francisco eta Oztaran kaleetan eta Goikalen izango dira lanak.

Udal ordezkariek jakitera eman dutenez, enpresek horiez gain asfaltatu ahal diren metro karratuen proposamena ere egin beharko dio udalari.

Era berean, herritarrei eragozpenak eta zirkulazio arazoak ekiditeko plan bat ere eskatzen da. Horretan, hala nola, errai bat libre uztea edo zirkulazio handia duten eremuetan lanak gauez egitea aurreikusi beharko dute enpresek.

Lanek 1.054.899 euroko aurrekontua dute eta uda ostean hastea espero du udalak, baita enpresak lan guztiak jarraian egitea ere.

Agerraldian azpimarratu dutenez, lan horiei esker, herriko errepide guztien asfaltatua berritua egongo litzateke . “Oria eta Zirkuitu ibilbideko industrialdeako eremua faltako litzateke bakarrik”.


Axioren aldeko herri bazkarirako txartelak salgai

Jose Ignazio Floresek duen gaitzari aurre egiteko dirua biltzeko asmoz egitarau zabala prestatu da hilaren 19rako. Olatzagutian herri bazkaria izanen da eta hartara joan nahi duenak dagoeneko txartelak eskuragarri ditu, hilaren 15era arte, asteartea. Txartelak Lakuntzako Sorginaken, Arbizuko Karrikan, Etxarri Aranazko Leku Onan, Altsasuko Biltokin, Olatzagutiko Klinkerren eta Aixelekun eta Ziordiko Etxaleku tabernetan daude salgai. Helduek 18 euro ordaindu beharko dute eta 10 haurrek. Bazkarira edo beste ekimenetara joaterik ez dutenek laguntza-bonoak eskuratu edo kontu korrontean (3035 0117 39 1171 018023) ekarpena egin dezakete. EgitarauaMaiatzak 19, larunbata. Olatzagutian11:00etan Txupinazoa; Etxarriko zanpanzarra; La Cigarra txarrana Lakuntza, Etxarri Aranatz, Altsasu eta Olatzagutiko erraldoi konpartsekin; Sakanako trikitilariak; Sakanako motor sport erakustaldia; Sakanako txistulariak eta Sakanako dantzariak, plazan.12:30ean Herri kirolak.13:00etan Sakanako Musika Banda.13:45ean Bertsolariak: Joseba Beltza, Eneko Lazkoz, Oier Lakuntza eta Alain Iriarte.14:30ean Herri bazkari erraldoia, frontoian. Ondoren, Zubiondoko kantu poteoa eta puzgarriak.17:30ean Kiroldegitik zirko ibiltaria.18:30ean Altsasu eta Asparrenako ihoteak, intsumisio plazatik.20:00etan Kituka Burundi, Nafarroa 1512 eta Arreboteren kontzertua, areto futboleko pistan.Maiatzak 20, igandea. Arbizun16:00etan 4x4 erakustaldia eta Aizkora-trial erakustaldia.18:00etan Pilota partidak kiroldegian.Garagarrilak 9, larunbata. Ziordian16:30ean Mural margoketa eta batukada.17:30ean Vendetta, Gatillazo, Kaleginez, Stupenda Jones, Disturbio, Kaotiko, Hesian eta Laket taldeen kontzertuak Txipudegian.


Arte eszenikoak sustatzeko diru laguntzak bateratu egin ditu Eusko Jaurlaritzak

523.000 euro emango ditu Eusko Jaurlaritzak eszena sustatzeko. Sakabanatuta zeuden laguntzarako poltsak orain poltsa bakarrean bildu ditu.

Sinbolikoa da aldaketa ekonomikoa baino gehiago. Zehazki, iaz baino 64.000 euro gehiago inbertituko ditu Eusko Jaurlaritzak antzerkia eta dantza sustatzeko, baina birmoldatu egin du horretarako deialdia. Eta hori da berrikuntza nagusia. Lehen, hainbat deialditan sakabanatuta zeuden laguntza poltsak "arte eszenikoen sustapena" epigrafearen batu ditu. 523.000 euro emango dituzte horretarako guztira, beraz, baina deialdian ikuspegi aldaketa bat egon dela da kontua, Bingen Zupiria Eusko Jaurlaritzako Kultura eta Hizkuntza Politikako sailburuaren hitzetan. “Zaku berean sartu ditugu antzerkiaren mundua eta dantzarena, iruditzen zaigulako errealitate bat badagoela bi munduak gero eta hurbilago dituena”. Joxean Muñoz Kultura sailburuordea eta Aitziber Atorrasagasti Kultura Sustatzeko zuzendaria ere izan dira aurkezpenean, eta Bilboko Pabiloi 6 aretoan egin dute ekitaldia. Arte eszenikoetako hainbat ordezkari ere izan dira bertan: aktore, programatzaile eta aretoetako ordezkariak.

Eszenako ordezkariekin elkarlana

Eszenako jendearekin ateratako argazki hori ere bada sinbolikoa. Eusko Jaurlaritzak eszenako eragileekin sortu nahi duen elkarrizketa giroa islatu nahi izan dute keinu horrekin. Hain zuzen ere, irudi horren garrantzia azpimarratu du Muñozek. “Elkarrekin lan gehiago egiten saiatu behar gara”, zehaztu du. “Orain arte saiatu izan gara laguntza espezifikoak sortzen behar espezifikoentzat. Hori inportantea da, eta inportantea izaten jarraituko du, baina irudipena dugu ez ote garen gehiegizko fragmentaziora iritsi, eta ez ote garen ari argazki orokorra galtzen”. Eta horregatik diru laguntza guztiak poltsa berean biltzearena.

Elkarlanean sakontzeko deia ere egin du Muñozek. Horretarako sektorearen ordezkaritza ere zehazten joatea komeni litzatekeela adierazi du. “Fragmentazio horrek ere baditu bere arazoak”. Topaguneak, elkarrizketarako foroak eta elkarrizketarako espazioak sortzeko beharra aipatu du horregatik. Sektorearen memoria bilduko duen ekimen bat abian jartzeko asmoa ere aurreratu du, bestalde.

Bost modalitateko deialdia

Laguntza eskatzeko bost modalitate izango ditu arte eszenikoak sustatzeko diru laguntzen deialdi berriak. Bat: 88.000 euroko inbertsioa bideratuko du Eusko Jaurlaritzak antzerkiko profesionalen prestakuntzarako. Bi: 70.000 euroko inbertsioa egingo dute dantza prestakuntzarako. Hiru: Egoitza proiektuak sustatzeko 80.000 euroko laguntza izango da. Lau: Kale antzerkia bultzatzeko 125.000 eurokoa izango da, guztira, jaurlaritzaren laguntza. Eta bost: 160.000 euroko inbertsioa bideratuko dute dantza zirkuitua bultzatzeko.

Hiru milioi euroko inbertsio orokorra

Deialdi berriak ez du beste laguntzarik murriztuko, Zupiriak zehaztu duenez. Indarrean jarraituko dute sorkuntza eta ekoizpenerako diru laguntzek hemendik aurrera ere. Aurreratu duenez, esaterako, 880.000 euro bideratuko dituzte antzerkiaren ekoizpena laguntzeko (iaz baino 30.000 euro gehiago). 420.000 euro bideratuko dituzte dantzaren ekoizpenetarako (iaz baino 50.000 euro gehiago), eta dantza koreografikoak sortzeko 28.800 euroko poltsa eta antzerki testuak idazteko 52.000 eurokoa ere badituzte prest.

Aurten, guztira, arte eszenikoen sektoreak hiru milioi euro inguruko inbertsioa jasoko duela izan du gogoan Kultura sailburuak. “Horrek erakusten du sektore honek gure herrian hartu duen garrantzia”.